APAKAH GAGALNYA GERAKAN MENAIKKAN MUSA AMAN SUATU USAHA MUHYIDDIN UNTUK MEMALUKAN UMNO?

Jika diperhati sejak awal, usaha menumbangkan kerajaan Sabah melalui gerakan yang dilakukan oleh Musa Aman untuk kembali memimpin negeri itu adalah suatu perkara yang dalam pengetahuan serta restu Perdana Menteri, Muhyiddin Yassin.
Ini berikutan ketika Musa Aman mengadakan sidang media memaklumkan beliau telah mempunyai sokongan majoriti mudah untuk mengambil alih pentadbiran kerajaan negeri daripada Shafie Apdal, turut disebutnya ialah Menteri Dalam Negeri, Hamzah Zainuddin dan Setiausaha Politik Muhyiddin, Mohd Nardin Awang telah pun melakukan kunjungan hormat kepada TYT Sabah bagi memaklumkan perkembangan tersebut.
Hamzah yang merupakan Menteri Dalam Negeri adalah juga Setiausaha Agung Bersatu dan kini dikenali sebagai orang kanan Muhyiddin.
Sebelum ini, Hamzah yang melompat daripada UMNO kepada Bersatu diketahui sebagai penyokong kuat Tun Mahathir Mohamad dan memainkan peranan utama untuk menghalang peralihan kuasa kepada Anwar Ibrahim.
Selepas Langkah Sheraton yang menumbangkan PH, Hamzah telah menukar kiblat politiknya kepada Muhyiddin, sehingga kemudiannya diberikan jawatan kanan dalam kerajaan sebagai Menteri Dalam Negeri serta dilantik Setiausaha Agung Bersatu menggantikan Marzuki Yahya yang telah dipecat.
Kata Musa dalam sidang media itu, kunjungan hormat kedua-dua orang kanan Muhyiddin terhadap TYT Sabah itu adalah untuk memaklumkan bahawa kerajaan negeri baru yang bakal dibentuk nanti adalah menyokong kerajaan PN di peringkat pusat.
“Kami akan mengadap TYT selepas ini,” kata Musa Aman dalam sidang medianya.
Gambarannya seolah-olah selepas Hamzah dan Nardin melakukan kunjungan hormat terhadap TYT Sabah, ia adalah bagi memudahkan proses Musa Aman mengangkat sumpah jawatan sebagai Ketua Menteri Sabah yang baru.
Tetapi, apa jadi kemudiannya?
Bukan saja Shafie diberi perkenan oleh TYT Sabah untuk membubarkan Dun negeri bagi membolehkan pilihanraya baru diadakan, bahkan hasrat Musa Aman mengadap TYT juga tidak dibenarkan.
Lebih daripada itu, rombongan Musa Aman untuk pergi ke Istana Negeri telah dihalang oleh pihak polis?
Bagaimana semua itu boleh berlaku?
Bukankah Hamzah dan Nardin telah mengadap TYT Sabah sebelum itu?
Tidakkah sepatutnya Musa Aman tiada masalah untuk mengadap TYT Sabah bagi proses angkat sumpahnya kerana Hamzah dan Nardin telah melakukan kunjung hormat lebih dulu?
Bukankah juga Hamzah adalah Menteri Dalam Negeri yang bertanggungjawab terhadap pasukan polis, tetapi mengapa Musa Aman sendiri dihalang memasuki Istana Negeri?
Apa sebenarnya permainan dalam kemelut politik Sabah ini?
Apakah ini merupakan misi Hamzah dan Nardin di Sabah yang dalam pengetahuan Muhyiddin telah mengalami kegagalan?
Atau mungkinkah Muhyiddin melalui Hamzah dan Nardin ada perancangan lain untuk memalukan UMNO, sekaligus menaikkan nama Bersatu di Sabah dalam gerakan yang kononnya untuk menaikkan semula Musa Aman itu?
(Shahbudindotcom 31/07/2020)

0

0

votes
Article Rating
Kongsikan artikel ini


BATALKAN KEAHLIAN MEREKA YANG MELOMPAT PARTI – TOK HIM

PUTRA mengusul dan mencadangkan pindaan kepada Akta Pilihan Raya bagi mencegah budaya lompat tukar parti yang menjadi-jadi di mana memudaratkan beban kewangan negara serta boleh mengancam keselamatan rakyat dan kestabilan politik.
Dulu bertukar parti tidak seburuk sekarang hingga boleh menjatuhkan sesebuah kerajaan. Saya pernah bertukar parti atas sebab-sebab peribadi dan disingkir tetapi secara individu yang langsung tidak menggugat kerajaan yang dipilih rakyat.

Saya digelar ‘katak’ dan dicemuh, kini bukan lagi ‘lompat katak’ tetapi ‘lompat beruk cari buah dari pokok ke pokok’. Pelik tapi benar.
Mereka yang pernah mengecam saya melompat parti mutakhir ini bertukar parti atau melompat lebih dua tiga parti tanpa segan silu ibarat kata dulang paku serpih. ‘Tahta Raja Katak’ kini menjadi rebutan begitu hebat sekali.
Terkini lompat parti berlaku ‘secara berjemaah’ yang meruntuhkan kerajaan dipilih rakyat melalui pilihan raya. Ia berlaku di Semenajung dan terbaru di Sabah.
Budaya ‘lompat berjemaah’ ini amat bahaya kepada sistem demokrasi kerana ia melibatkan perubahan kerajaan. Pasti majoriti rakyat tidak senang dengan perkembangan ini. Ia bukan setakat bertukar kerajaan tetapi DUN dan Dewan Rakyat boleh dibubar untuk Pilihan Raya Negeri (PRN) atau Pilihan Raya Umum (PRU).
Jika kerajaan yang dipilih melalui pilihan raya belum pun cukup tiga tahun, terpaksa dibubar atas mainan politik lompat, cuba bayangkan kos kewangan yang terlibat bila PRN atau PRU diadakan secara tiba-tiba dan jarak PRN dan PRU dulu belum matang. Ia pembaziran dan boleh menimbulkan ketegangan antara rakyat.
Bagi mengatasi ‘budaya gila’ lompat parti yg menjadi-jadi malah secara berjemaah, PUTRA mengusul dan mencadangkan Akta Pilihan Raya dipinda dimana setiap wakil rakyat yang dipilih melalui pilihan raya tidak boleh melompat atau berpindah parti.
Jika mana-mana wakil rakyat bertukar parti dari parti yang asalnya dipilih, mereka secara automatik lucut hak sebagai wakil rakyat kawasan berkenaan dan parti berkenaan boleh menamakan wakil baru tanpa diadakan pilihan raya kecil.
Peraturan ini bagi wakil rakyat yang sudah dipilih melalui PRU dan tidak terlibat dengan ahli ahli biasa yang mahu bertukar parti. Inilah sahaja cara supaya tidak akan berlaku beli membeli wakil rakyat setelah dipilih.
Perlu ditegaskan landskap politik negara sudah berubah dan tidak ada lagi parti dominan yang akan menang majoriti selesa. Maka perbezaan kecil atau marginal akan menjuruskan kepada lobi-melobi atau beli membeli wakil rakyat.
Ia sudah menodai amalan demokrasi, membazir wang negara dan mewujudkan ketidakstabilan politik negara serta boleh mengancam pembangunan ekonomi rakyat.
PUTRA menyeru semua pihak terutama NGO-NGO supaya menyokong cadangan Pindaan Akta Pilihan Raya bagi menamatkan budaya lompat parti yang boleh meruntuhkan sesebuah kerajaan yang dipilih rakyat.
Sebelum ini ada berbagai cadangan seperti mewujudkan Anti Lompat Parti dan sebagainya, tetapi cadangan PUTRA ini bagi membatalkan keahlian mana-mana wakil rakyat secara automatik yang bertukar parti dan diganti dengan wakil parti yang menang.
Ia adalah terbaik demi membendung berlakunya rasuah politik dan diharap mendapat sokongan semua pihak bagi menjamin kelangsungan sistem demokrasi yang bermaruah.
Datuk Paduka Dr. Ibrahim Ali
Presiden PUTRA
1hb Ogos 2020.

0

0

votes
Article Rating
Kongsikan artikel ini


UMNO DAN BERSATU DI SABAH – MULA2 GADUH KERUSI, KEMUDIAN BEREBUT SIAPA NAK JADI KETUA MENTERI

Belum pun tarikh penamaan calon dan pengundian untuk PRN Sabah ditetapkan oleh SPR, tanda-tanda “gaduh besar” antara UMNO dan Bersatu lebih dulu jelas kelihatan.
Dalam reaksi awal kedua-dua parti Melayu itu, mereka kini nampaknya saling berebut kerusi untuk ditandingi.
Paling menonjol, Bersatu yang hanya baru setahun jagung bertapak di Sabah dan entah-entah jari tangan lebih banyak daripada cawangan di setiap bahagian, kini sudah menampakkan nafsu besar untuk bertanding di 45 kerusi dalam PRN akan datang ini.
Pengerusi Bersatu Sabah, Hajiji Noor berkata, pihaknya sudah mengenal pasti 45 kerusi Dun yang mahu ditandingi itu.
“Kita sudah bersiap-sedia dan mengenal pasti 45 kerusi DUN yang akan ditandingi.
“Bersatu akan mengemukakan calon yang berwibawa, mempunyai kredibiliti, berkemampuan dan mampu membawa kemenangan,” tegasnya lagi.
Hajiji adalah antara 16 Adun UMNO Sabah yang melompat menyertai dan menubuhkan Bersatu di negeri itu selepas PRU14 yang lalu.
Ikrar awalnya ialah menubuhkan Bersatu bertujuan mengukuhkan kedudukan kerajaan negeri Sabah yang dipimpin oleh Warisan.
Tetapi, tiga hari lalu mereka memberi sokongan kepada Musa Aman untuk merampas kembali kerajaan negeri Sabah yang akhirnya membuatkan Shafie Apdal memohon kepada TYT agar Dun dibubarkan untuk pilihanraya semula diadakan.
Dalam reaksi kepada keinginan Hajiji itu, UMNO mengingatkan Bersatu agar jangan bermimpi untuk bertanding sebanyak itu di Sabah.
“UMNO Sabah punyai autonomi menentukan hal calon dan kerusi yang ditandingi. Tetapi kalau sebelum berunding pun Bersatu sudah ghairah mengiklan hasrat bertanding 45 kerusi.
“Itu bukan langkah berlandaskan kebijaksanaan atau keikhlasan dalam bersahabat,” kata Ketua Penerangan UMNO, Shahril Hamdan.
Pengerusi UMNO Sabah, Bung Mokhtar Radin berkata, UMNO secara tradisinya akan tetap mempertahankan 32 kerusi yang ditandingi parti itu dalam PRU14 lalu.
Menurutnya, UMNO Sabah akan mengadakan mesyuarat esok untuk berbincang berkenaan pembahagian kerusi dengan rakan sekutu dalam BN iaitu PBRS dan MCA.
Untuk rekod, UMNO dan Bersatu tiada hubungan politik secara rasmi, kecuali kedua-duanya berada dalam PN di Pusat yang masih belum didaftarkan secara sah.
Daripada 32 kerusi yang tradisinya ditandingi UMNO atau 45 kerusi yang diingini Bersatu, sudah pasti kedua-dua parti saling berebut kerusi yang sama.
Dalam PRU14 lalu, 60 kerusi Dun dipertandingkan di Sabah, tetapi dalam PRN akan datang ini, jumlahnya meningkat kepada 73 kerusi.
Setiausaha Agung BN, Annuar Musa turut mengingatkan Bersatu agar berunding dengan UMNO jika ingin berlakunya pertandingan satu lawan satu dengan Warisan.
Katanya, baik Bersatu atau BN, sesiapa pun boleh bertanding sebanyak mana kerusi yang diingini, tetapi jika ingin pertandingan “straight fight” melawan Warisan, tentulah kena berunding.
“Bagaimanapun pastikan pasti yang lebih kuat diberi laluan,” katanya dalam ciapan di Twitter dengan tulisan huruf besar seolah-olah mengingatkan Bersatu bahawa UMNO lebih kuat berbanding parti tersebut.
Naib Presiden UMNO, Khaled Nordin pula menempak keinginan Hajiji itu dengan mengingatkan bahawa kewujudan Bersatu di Sabah adalah kerana pembelotan.
Ini dengan jelas membayangkan UMNO tidak akan memberi muka kepada Bersatu dalam PRN Sabah ini.
Ini baru gaduh soal kerusi, itu pun nampaknya akan berlarutan lagi untuk beberapa lama kerana masing-masing inginkan kuasa yang lebih untuk parti masing-masing.
Untuk UMNO, mereka tentu saja bersandarkan kepada kekuatan dan strukrur parti itu yang lebih tersusun, manakala Bersatu semata-mata bergantung kepada kedudukan Muhyiddin Yassin yang kini menjadi Perdana Menteri.
Sama ada soal kerusi ini dapat diselesaikan atau tidak, yang pasti selepas ini mereka akan berbalah pula siapa yang patut jadi Ketua Menteri.
Baik Bung Mokhtar atau Hajiji, kedua-duanya dengan kedudukan sebagai peneraju UMNO dan Bersatu di Sabah, tentu saja ada keinginan untuk menjadi Ketua Menteri melalui PRN kali ini.
Begitu pun, Musa Aman, bekas Ketua Menteri dan satu-satunya Adun UMNO di Sabah dan gagal dalam cubaan merampas kedudukan Shafie Apdal baru-baru ini dan dipercayai telah bermodal besar untuk tujuan itu, pasti tidak akan berdiam diri saja membiarkan peluang terlepas sekali lagi.
Cuma, masalahnya beliau bukan lagi Pengerusi UMNO Sabah dan kedudukan itu kini dipegang oleh Bung Mokhtar.
Dalam keadaan sekarang, bukan saja Musa Aman sukar memastikan beliau dapat jadi Ketua Menteri semula, bahkan juga sulit untuk menentukan dirinya dicalonkan sekali lagi dalam PRN akan datang ini.
Tetapi, sebagai bekas Ketua Menteri sebelum ini, tidak mustahil beliau akan menggunakan pengaruhnya untuk berurusan dengan pemimpin UMNO di Kuala Lumpur bagi memastikan dirinya tetap dipilih sebagai calon, seterusnya berpeluang menjadi Ketua Menteri.
Apa pun, tiga pemimpin ini – Bung Mokhtar, Hajiji dan Musa Aman dijangka akan bersaing sesama sendiri untuk menjadi Ketua Menteri mewakili PN yang tidak didaftarkan untuk berlawan dengan Warisan yang disokong PH yang hanya ada Shafie sebagai calon Ketua Menterinya.
Dengan bergaduh soal kerusi dan berebut jawatan nak jadi Ketua Menteri, ada peluangkah PN menumbangkan Warisan?
(Shahbudindotcom 01/08/2020)

0

0

votes
Article Rating
Kongsikan artikel ini


POLITIK MADU TIGA DALAM MUAFAKAT NASIONAL

Tidak kira sama ada Bersatu dijemput menyertai Muafakat Nasional atau Muhyiddin Yassin yang ingin membawa Bersatu menyertai gabungan itu, MN mungkin akhirnya akan mempunyai tiga parti di dalamnya.
Jika sebelum ini hanya ada UMNO dan Pas dalam MN, ternampak kemungkinan bertambah pula dengan kemasukan Bersatu selepas ini.
Dalam erti kata lain, jika sebelum ini UMNO dan Pas hanya bermadu dua untuk berkongsi kawasan pilihanraya yang sama, kini sudah bertambah seorang lagi madu untuk berkongsi kasih yang satu.
Sementara dengan UMNO dan Pas pun belum selesai soal pembahagian di kawasan Melayu, bertambah seorang lagi madu tentulah menambahkan lagi sulit perundingan itu.
Sekarang ini, belum pun Bersatu menjadi anggota rasmi MN, perbalahan sudah pun mula nampak tanda-tandanya.
Perbalahan pertama berkenaan siapa yang sebenarnya membawa masuk Bersatu ke dalam MN.
Presiden UMNO, Zahid Hamidi berkata, Muhyiddin Yassin yang memohon untuk membawa masuk Bersatu menyertai MN.
Untuk itu, katanya, Jawatankuasa Induk MN akan memperhalusi permohonan Bersatu itu sebelum meluluskannya.
Tetapi, seorang Ahli MPT Bersatu, Redzuan Mohd Yusof atau Pak Wan menolak kenyataan Zahid Hamidi itu, sebaliknya berkata, Bersatu tidak pernah memohon untuk menyertai MN.
“Muhyiddin tidak pernah memohon menyertai MN, tapi dijemput oleh MN.
“Kenyataan Zahid tidak tepat,” kata Menteri Tugas-Tugas Khas itu lagi.
Kemudian, Setiausaha Agung BN, Annuar Musa turut mengesahkan bahawa Bersatu memang dijemput secara rasmi untuk menyertai MN.
Katanya, Presiden UMNO, Zahid Hamidi dan Presiden PAS, Hadi Awang serta Perdana Menteri, Muhyiddin Yassin selaku Presiden Bersatu telah membincangkan perkara itu sejak berbulan lalu.
“Kira-kiranya kami sudah membuat pelawaan secara rasmi, namun kami tidak tergesa-gesa.
“Setiap parti ada prosedur tersendiri termasuk membawa cadangan itu ke Majlis Tertinggi parti masing-masing untuk dibincangkan,” jelas beliau.
Kemudian, soal pendirian UMNO tidak mahu menyertai Perikatan Nasional juga turut menjadi pertikaian antara parti itu dengan Pas.
Sementara Setiausaha Agung Pas, Takiyuddin Hassan berkata, mereka tidak pernah dimaklumkan tentang pendirian UMNO itu, namun ia segera disangkal oleh Ketua Pemuda UMNO, Asyraf Wajdi Dusuki.
Menurut beliau, pendirian UMNO enggan menyertai PN telah dinyatakan dalam dua mesyuarat terakhir MN sebelum ini.
Apa sudah jadi? Mana satu yang betul?
Yang nyata di sini, belum pun Bersatu menyertai MN, Pas terlihat lebih condong untuk bersama Muhyiddin dalam usaha mengekalkan PN sebagai kerajaan, mungkin antaranya kerana sayangkan kedudukan dalam kerajaan yang dipegang ketika ini.
Bagi UMNO pula, menyertai PN bermakna parti itu kena tunduk kepada Muhyiddin selaku “abang besarnya” sementara di dalam MN pula, UMNO berasakan merekalah “abang besar”.
Selain itu, menjelang PRN Sabah yang masih di peringkat awal sekarang ini, perbalahan berkaitan perebutan kerusi turut mulai membahang antara UMNO dengan Bersatu.
Oleh kerana UMNO tidak mahu menyertai PN, parti itu mungkin berkeras dalam soal pembahagian kerusi untuk seterusnya cuba memastikan jawatan Ketua Menteri Sabah dapat diperolehi.
Begitu juga dengan Bersatu, walaupun masih baru bertapak di Sabah dan akar umbi tidak sekuat mana, tetapi bersandarkan Muhyiddin adalah Perdana Menteri, parti itu telah meletakkan sasaran mahu bertanding sebanyak 45 daripada 73 dalam PRN mendatang ini.
Makna kata, belum pun Bersatu berada di dalam MN dan UMNO dengan keputusan tidak mahu menyertai PN, kedua-dua parti yang bakal bermadu tiga itu sudah mula berkelahi secara terbuka.
Ramai yang bahagia dan mampu mengawal keadaan bila bermadu dua, tetapi jarang yang aman rumahtangga bila bermadu tiga.
Apa yang berlaku sekarang ini hanyalah permulaan, apabila tiba masa Bersatu diterima masuk dalam MN nanti dan ketiga-tiga parti mula berbincang berkenaan pembahagian kerusi yang hampir semuanya di kawasan yang sama, percayalah, porak peranda akan mula melanda gabungan itu
Berbahagi untuk dua pun belum tentu boleh selesai dengan baik, inikan pula setelah bertiga.
(Shahbudindotcom 02/08/2020)

0

0

votes
Article Rating
Kongsikan artikel ini


PESANAN UNTUK MUHYIDDIN – JANGAN BAWA BERSATU SERTAI MN, TAPI….

Walaupun mungkin betul Muafakat Nasional yang mempelawa Bersatu untuk menyertai gabungan tersebut, tetapi Muhyiddin Yassin tidak harus tergesa-gesa menerimanya.
Ini kerana MN adalah gabungan yang mana UMNO adalah “abang besarnya” dan jika Bersatu menjadi anggota barunya, bermakna parti itu akan berada di bawah telunjuk UMMO.
Dengan kedudukan Muhyiddin Yassin sebagai Perdana Menteri, keadaan tersebut hanya akan merendahkan tarafnya.
Bayangkan, dalam kerajaan beliau adalah Perdana Menteri dan mempengerusikan mesyuarat, tetapi di dalam MN terpaksa duduk di sebelah Presiden UMNO yang jadi pengerusinya.
Bersatu hanya relevan untuk berada dalam MN sekiranya gabungan itu, khususnya UMNO, sedia menjadikan Muhyiddin sebagai Pengerusi atau mengepalai gabungan tersebut.
Dalam kedaaan tersebut, barulah kedudukan Muhyiddin sebagai Perdana Menteri tampak dihormati, selain memberi lebih kuasa kepadanya dalam soal pembahagian kerusi antara ketiga-ketiga parti yang bersaing untuk berebut kawasan Melayu yang sama.
Tetapi, sediakah UMNO memberi laluan?
Begitu pun, yang lebih afdal dan cantik ialah, sesuai dengan kedudukan Perikatan Nasional atau PN sebagai kerajaan dan Muhyiddin sendiri diterima sebagai Perdana Menteri oleh semua parti dalam gabungan yang belum didaftar itu, beliau harus menjadikan ianya sebagai gabungan baru yang sah seperti BN atau PH.
Sekali lagi, dengan kedudukannya sebagai Perdana Menteri, Muhyiddin mesti bertegas dengan semua parti yang berada dalam kerajaan sekarang agar setuju atau wajib menyertai PN untuk bersama-sama mempertahankan kerajaan serta menghadapi PRU15 akan datang.
PN yang menjadi kerajaan sekarang tidak harus hanya menjadi gabungan yang sementara dan ada pula parti tertentu, seperti UMNO misalnya, berpendirian enggan menyertainya.
Jika tidak mahu menyertai PN, kenapa masih terhegeh-hegeh duduk dalam kerajaan PN?
Dengan menjadikan PN sebagai gabungan rasmi dan Muhyiddin selaku Perdana Menteri secara automatiknya mengetuainya, maka barulah, bukan saja kedudukan Muhyiddin dapat diiktiraf secara menyeluruh dalam mengetuai kerajaan dan gabungan politik secara serentak, malah mampu memberi lebih keyakinan lagi kepada rakyat untuk memberi sokongan.
Lagi pula, jika semua parti yang berada dalam kerajaan PN dapat menerima Muhyiddin sebagai Perdana Menteri, tidak masuk akal kiranya masih ada parti yang enggan menerimanya sebagai ketua untuk menghadapi PRU15 akan datang.
Ditambah dengan kedudukan Presiden UMNO, Zahid Hamidi yang berdepan hampir 100 kes mahkamah, Muhyiddin adalah calon paling layak untuk berdepan dengan PH dalam sebuah pertempuran.
Untuk menjadikan itu sebagai kenyataan, tentulah lebih mudah dengan menjadikan PN sebagai gabungan politik yang sah, bukan dengan mengajak Bersatu, parti yang diterajui Perdana Menteri menyertai MN.
Lagi pula, berbanding MN yang dianggotai UMNO dan Pas, PN yang disertai pelbagai parti, termasuk dari Sabah dan Sarawak, jauh sesuai untuk berdepan PH dalam PRU15 nanti.
Yang perlu hanyalah Muhyiddin mesti ada ketegasan dalam menjadikan PN sebagai gabungan politik baru yang sah untuk mentadbir negara, bukan saja sekarang tetapi juga untuk masa mendatang.
Kalau sebelum ini Perikatan berjaya ditukar kepada BN, tiada ada sebab PN tidak boleh direalisasikan sebagai gabungan politik yang baru untuk mentadbir negara ini.
Tambahan lagi, berbanding dengan MN yang meletakkan kedudukan Kumpulan Hamzah Zainuddin dan Azmin Ali dalam keadaan tidak menentu, sebaliknya menjadikan PN sebagai gabungan sah yang diketuai Muhyiddin, beliau dengan sendirinya berupaya memastikan kedua-dua kumpulan penyokong kuatnya itu dapat dipertahankan tempat yang sesuai untuk terus bertanding lagi.
Bagaimana dengan Pas?
Oleh kerana Pas sedang syok dengan nikmat jawatan dalam kerajaan, parti itu pasti lebih memihak kepada Muhyiddin dan PN berbanding MN.
Yang perlu sekarang hanyalah lebih ketegasan daripada Muhyiddin dan sebagai Perdana Menteri, beliau tidak harus mengalah atau tunduk terhadap sebarang ugutan serta ancaman untuk menghancurkan PN, lebih-lebih lagi daripada mereka yang sedang berdepan banyak kes di mahkamah.
(Shahbudindotcom 03/08/2020)

0

0

votes
Article Rating
Kongsikan artikel ini


UMNO PILIH BUNG MOKHTAR, BUKAN MUSA AMAN, CALON KM SABAH?

Pengerusi Badan Perhubungan UMNO Sabah, Bung Moktar Radin memberi bayanganterdapat banyak pemimpin daripada parti itu yang berpotensi, termasuk dirinya untuk diangkat sebagai calon Ketua Menteri sekiranya mendapat sokongan majoriti dalam Pilihan Raya Negeri (PRN) yang akan datang ini.
“UMNO Sabah ada banyak calon Ketua Menteri. Saya boleh. Timbalan saya pun boleh (Jefri Arifin, Timbalan Ketua Bahagian UMNO Kinabatangan), Rahman Dahlan boleh dan Hasnol Ayub, Ketua Umno Bahagian Penampang juga boleh.
“Banyak yang boleh. Kalau boleh jadikan Ketua Menteri 10 orang, semuanya boleh,” katanya ketika menjawab soalan pemberita berhubung calon Ketua Menteri UMNO pada PRN Sabah kali ini.
Sebelum ini, Bung Mokhtar yang juga Ahli Parlimen Kinabatangan mengesahkan beliau akan ‘turut serta’ dalam PRN Sabah kali ini dengan bertanding di kerusi baru, DUN Lamaq.
Untuk rekod, ketika UMNO Sabah lumpuh sebelum ini di mana pemimpinnya beramai-ramai menyertai Bersatu, selain Bung Moktar satu-satunya Ahli Parlimen yang tidak berpaling tadah, seorang lagi pemimpin yang bertahan dalam parti itu ialah Musa Aman sendiri sebagai Adun Sungai Sibuga.
Kemudian dalam PRK Kimanis Januari lalu berikutan kedudukan Anifah Aman yang sebelum itu memilih menjadi Ahli Parlimen Bebas dibatalkan, jumlah Ahli Parlimen UMNO bertambah menjadi dua dengan kemenangan Mohamad Alamin mengalahkan Karim Bujang daripada Warisan.
Dengan kedudukan sebagai Pengerusi UMNO Sabah, jika parti itu berjaya memperolehi kerusi majoriti berbanding Bersatu, tentu saja tidak mustahil Bung Mokhtar akan diangkat sebagai Ketua Menteri yang baru.
Musa Aman pula, berikutan kedudukannya sekarang, bukan saja semakin tipis untuk dipilih semula sebagai calon Ketua Menteri, malah mungkin tidak diletakkan lagi sebagai calon pilihanraya.
(Shahbudindotcom 03/08/2020)

0

0

votes
Article Rating
Kongsikan artikel ini


APAKAH MENGAMBIL WANG SECARA SALAH BOLEH BERTUKAR JADI HALAL JIKA TOLONG ANAK2 YATIM?

Kira-kira seminggu selepas didapati bersalah atas pertuduhan pengubahan wang haram, pecah amanah dan salah guna kuasa dalam perbicaraan SRC International, Najib Razak tampil menegaskan bahawa RM42 juta wang itu bukanlah digunakan untuk tujuan peribadi.
Bekas Perdana Menteri itu yang akan membuat rayuan terhadap keputusan bersalahnya di Mahkamah Rayuan dengan demikian menyifatkan hukuman terhadapnya sebagai “amat tidak adil”.
Dalam video tujuh minit yang dimuat naik di laman sosialnya, Najib mendakwa, duit SRC itu digunakan bagi program kebajikan UMNO dan tanggungjawab sosial korporat (CSR) untuk anak-anak yatim, bukan untuk kepentingan dirinya sendiri.
“Saya diarahkan untuk membayar denda RM210 juta ke atas RM42 juta yang diterima di mana 99 peratus daripada wang tersebut adalah dibelanjakan untuk tujuan CSR.
“Dan saya didenda RM5 untuk setiap RM1 yang diterima, sedang hakikatnya ianya bukan untuk perbelanjaan peribadi.
“Misalnya ada saksi dalam perbicaraan memberitahu sumbangan saya sebanyak RM400,000 kepada Rumah Penyayang Tun Abdul Razak di Pekan untuk kegunaan harian menjaga anak-anak yatim dan kos persekolahan mereka.
“Saya dihukum kerana membuat kebajikan, menjaga anak yatim dan persekolahan mereka,” dakwa Najib yang jelas menggambarkan rasa tidak puas hatinya terhadap hukuman yang diterimanya.
Najib turut meluahkan rasa kesal apabila didenda kerana memberikan wang kepada UMNO.
Berdasarkan keterangan saksi, sebanyak RM300,000 disalurkan dari akaun Najib kepada UMNO Johor Bahru, RM1 juta ke Badan Perhubungan UMNO Pulau Pinang dan RM50,000 kepada Ketua UMNO Padang Serai, Asmade Abu Talib pada 2015.
“Banyak lagi contoh perbelanjaaan seperti itu yang bukannya untuk kepentingan peribadi ataupun untuk keselesaan hidup saya, tetapi untuk menolong rakyat dan untuk parti,” katanya lagi.
Kesian Najib kan…kira-kiranya beliau layak digelar “Rohin Hood Malaysia” berdasarkan pembelaan diri yang diluahkannya ini.
Tetapi, jangan pula kita lupa, Botak Chin pun dilaporkan mengaku beliau melakukan rompakan untuk tujuan menolong orang-orang miskin juga.
Dalam hal ini, undang-undang tetap undang-undang dan Hakim Mahkamah Tinggi, Mohd Nadzlan Ghazali tidak silap dalam menjatuhkan hukuman bersalah terhadapnya dengan hukuman penjara selama 12 tahun serta denda RM210 juta itu.
Memberi wang kepada orang miskin dan susah tidak menjadikan perbuatan mengambil wang melalui rasuah atau dengan cara yang salah bertukar menjadi halal dan dibenarkan.
Kalau begitu, semua orang yang mencuri atau merompak akhirnya akan menggunakan alasan yang sama?
Apakah boleh orang yang ditangkap mencuri makanan di pasaraya dilepaskan begitu saja jika mereka melakukannya demi kelangsungan dan kesusahan hidup?
Selain itu, dengan Najib secara terbuka mempertikaikan keputusan hakim terhadapnya, tidakkah beliau sebenarnya boleh dianggap telah menghina mahkamah?
Apakah tindakan tidak boleh diambil terhadapnya?
Kenapa Najib perlu mempertikaikan keputusan hakim, walhal beliau masih ada peluang untuk membuat rayuan di Mahkamah Rayuan dan Mahkamah Persekutuan?
Begitu pun, jangan pula kita lupa, walaupun Najib mendakwa, beliau membelanjakan wang yang masuk ke akuan peribadinya itu untuk anak-anak yatim, golongan susah dan mereka yang memerlukan, semasa perbicaraan turut difaktakan beberapa perbelanjaan mewah telah dilakukannya.
Ia antaranya, pembelian di butik mewah di AS berjumlah RM543,530, penginapan di hotel mahal di Bangkok sebanyak RM127,017.46, membeli hadiah untuk isterinya, Rosmah Mansor sebanyak RM466,330 dan RM3.3 juta membeli hadiah untuk isteri Perdana Menteri Qatar.
Yang itu macam mana pulak?
Adakah mereka juga termasuk dalam golongan susah dan anak yatim?
(Shahbudinditcom 04/08/2020)

0

0

votes
Article Rating
Kongsikan artikel ini


BILA ISLAM SUDAH JADI ALAT MERAIH HABUAN….

Masih ingat dengan amanat ini?
Saudara-saudara sekelian percayalah,
Kita menentang UMNO, bukan kerana nama dia UMNO. Kita menentang Barisan Nasional bukan kerana dia lama memerintah kerajaan.
Kita menentang dia ialah kerana dia mengekalkan perlembagaan penjajah, mengekalkan undang-undang kafir, mengekalkan peraturan jahiliyah.
Oleh kerana itulah kita menentang mereka. Oleh kerana itulah kita menghadapi mereka. Oleh itulah kita cuba berlawan dengan mereka.
Percayalah saudara-saudara sekelian,
Perjuangan kita adalah jihad, ucapan kita adalah jihad, derma kita adalah jihad.
Bergantunglah kita kepada Allah dengan (menghadapi) puak-puak ini kerana kalau kita mati melawan puak-puak ini, mati kita adalah syahid. Mati kita adalah Islam.
Kita tidak perlu masuk Buddha, Kita tidak perlu masuk Hindu, Kita tidak perlu masuk Kristian, Tapi kita menjadi kafir dengan mengamalkan ‘politik suku, agama suku’.
Tetapi apa jadi sekarang?
Semalam, Hadi Awang berkata – “Kita berjaya menyatukan ketiga-tiga parti. Kita tak boleh berpisah dengan UMNO, tak boleh berpisah dengan BERSATU.”
Ia berikutan beliau mengadakan pertemuan dengan Perdana Menteri yang juga Presiden Bersatu, Muhyiddin Yassin dan Presiden UMNO, Ahmad Zahid Hamidi.
Orang yang sama yang melafazkan amanat di atas pada 1981 dahulu, hari ini orang sama, bukan saja sudah berpeluk erat dengan UMNO, bahkan sudah tak mahu berpisah lagi dengan parti itu.
Ada yang berasa pelik?
Tidak ada yang pelik…tapi inilah padahnya bila Islam bukan lagi sebagai wadah perjuangan, tetapi sudah ditukar menjadi alat dunia untuk meraih habuan serta jawatan.
(Shahbudindotcom 04/08/2020)

0

0

votes
Article Rating
Kongsikan artikel ini


“ANGKATLAH SAYA JADI PRESIDEN UMNO”

Ahli Parlimen Rembau, Khairy Jamaluddin mengulang kenyataannya sebelum ini bahawa mesejnya tidak boleh dinafikan yang UMNO perlu bergerak ke hadapan.
Menteri Sains, Teknologi dan Inovasi itu dipetik Astro Awani berkata, masih ada yang mahu bekas Perdana Menteri, Najib Razak kembali menerajui parti sebagai Presiden UMNO, walaupun beliau sudah didapati bersalah di mahkamah.
“Saya cakap benda yang menjadi rahsia terbuka sekarang ini. Masih ada yang berharap Najib kembali semula sebagai Presiden UMNO.
“Ini yang saya maksudkan. Mereka tak nak cakap benda ini, tapi saya terpaksa cakap.
“Bagi saya, kita perlu bergerak ke hadapan. Cari generasi baru untuk memimpin UMNO,” katanya.
Khairy atau lebih dikenali sebagai KJ berkata, beliau tidak berniat untuk biadap terhadap Najib dengan kenyataannya sebelum ini bahawa “UMNO perlu bergerak ke hadapan”.
“(Kita perlukan) yang boleh mengambil alih, yang boleh diberikan masa sekarang untuk membuat perancangan, untuk lima hingga sepuluh tahun akan datang. Itu maksud saya.
“Sekarang ini Presiden UMNO, Ahmad Zahid Hamidi masih lagi ada. Tak ada masalah sebab kes beliau masih dalam perbicaraan… tidak ada keputusan apa-apa lagi dari mahkamah.
“Tetapi kita mesti melihat selepas itu siapa?
“Siapakah barisan kepimpinan baru yang sebenarnya yang dikehendaki rakyat juga,” tegas KJ lagi.
Sukarkah memahami maksud kenyataan KJ ini?
Kenyataan ini KJ tidak lain bermaksud oleh kerana Najib sudah didapati bersalah dan Zahid Hamidi pula dalam perbicaraan yang mungkin juga akan didapati bersalah, maka UMNO perlukan pemimpin generasi baru sebagai pemimpinnya selepas itu.
Siapakah pemimpin generasi baru itu?
Yang KJ maksudkan generasi baru itu tidak lain tentunya ialah dirinya sendiri.
Kalau Zahid Hamidi didapati bersalah, Mohamad Hasan sebagai Timbalan Presiden UMNO sekarang adalah generasi lama dan tidak sesuai untuk mengambil alih kepimpinan UMNO.
Begitu juga dengan Naib-Naib Presiden UMNO yang ada sekarang, Ismail Sabri, Mahadzir Khalid dan Khaled Nordin juga merupakan generasi lama belaka.
Di antara generasi baru, selain KJ, mereka ialah Ahmad Maslan, Reezal Merican, Shamsul Anuar Nasarah, Asyraf Wajdi Dusuki dan lain-lain yang seangkatan dengannya.
Tetapi, oleh kerana pernah bertanding sebagai Presiden UMNO dalam pemilihan lalu, tentulah KJ merasakan dialah paling layak menerajui UMNO selepas ini.
Lalu – “angkatlah saya jadi Presiden UMNO” – itulah sebenarnya maksud KJ.
Takkan generasi lama UMNO masih tak faham-faham lagi?
(Shahbudindotcom 05/08/2020)

0

0

votes
Article Rating
Kongsikan artikel ini


KAJIAN SEGERA DIPERLUKAN UNTUK PEMERKASAAN EKONOMI BUMIPUTERA

Meski pembentangan Rancangan Malaysia Ke-12 (RMK-12) ditangguhkan hingga awal tahun depan, kerajaan mesti segera mengkaji pendekatannya untuk membantu masyarakat Bumiputera dengan menghapuskan dasar yang hanya memperkaya gerombolan elit dan para petinggi politik.
Di Parlimen hari ini, saya mendesak kerajaan untuk menyiasat dan mendedahkan bagaimana berbilion saham dan tanah Bumiputera telah hilang lantaran dari ketirisan dan bocor kepada individu-individu tertentu yang tidak bertanggungjawab.
Siapakah penerima saham Bumiputera selain yang diperuntukkan untuk badan-badan Bumiputera? Apakah kedudukan terkini tanah rizab Melayu yang telah dijual dan tidak diganti?
Walaupun inisiatif dan rancangan kerajaan untuk terus membantu Bumiputera memang disambut baik, rencana ini akan terus gagal jika ia tidak menyasar kepada golongan yang benar-benar memerlukan.
Keistimewaan yang dimaksudkan untuk meningkatkan kesejahteraan ekonomi Bumiputera telah diperalat untuk hanya memperkayakan golongan elit dan terus melebarkan jurang pendapatan antara yang kaya dan yang miskin.
Kebijakan kerajaan untuk meningkatkan penyertaan Bumiputera dan kumpulan minoriti lain dalam ekonomi dan industri hanya boleh dicapai dengan baik melalui pelaburan dalam peningkatan kapasiti, selain latihan kemahiran dan pendidikan.
Kerajaan harus menumpukan perhatian untuk merancakkan lapangan-lapangan utama ekonomi dan memberikan dukungan yang secukupnya kepada perusahaan kecil dan sederhana.
Syarikat Berkaitan Kerajaan (GLC) mesti dikendalikan oleh tokoh-tokoh profesional yang berkelayakan dengan kepakaran dalam perniagaan sementara kedudukan pengurusan kanan tidak boleh ditentukan berdasarkan kecenderungan politik tetapi mesti atas asas merit yang jelas dan pencapaian masing-masing.
Dalam usaha RMK-12 membantu golongan yang benar-benar berkelayakan dan mereka yang terpinggir, saya menggesa kerajaan untuk segera menjalankan kajian yang bebas dan inklusif mengenai punca sebenar mengapa sebahagian besar kaum Bumiputera masih terus derita dan melarat meski diperuntukkan dana ekonomi dan pendidikan yang sangat besar kepada mereka untuk beberapa dasawarsa yang lalu.
ANWAR IBRAHIM
Presiden PKR

0

0

votes
Article Rating
Kongsikan artikel ini


APA PUNYA LEKEHLAH KERAJAAN PN INI, MAKAN PUN GUNA DUIT GLC?

Sehingga ini belum ada penjelasan berhubung dakwaan bahawa dana GLC diguna setiap hari untuk menaja jamuan VVIP di Parlimen.
Dakwaan tersebut telah disiarkan di beberapa portal, malah tular di media sosial sejak semalam.
Sebelum ini, sejak Muhyiddin Yassin membentuk kerajaan PN, beliau telah melantik Ahli-Ahli Parlimen untuk menerajui GLC-GLC bagi memastikan sokongan terhadapnya berkekalan, meskipun sesetengahnya diragui dari segi kelayakan dan kemampuan.
Kini, GLC-GLC digunakan sekali lagi untuk menaja makan tengahari VVIP setiap hari di Parlimen, termasuk yang dihadiri oleh Muhyiddin dan Speaker Parlimen, Azhar Azizan Harun.
Apa perlunya dana GLC diguna untuk menaja makan tengahari mereka yang bergaji puluhan ribu itu?
Sudah diberi gaji berpuluh ribu, sekarang kikis lagi wang GLC untuk menaja makan mereka?
Apa punya lekehlah kerajaan PN ini?
Tak boleh tanggung makan sendiri ke?
Sudahlah ramai rakyat dilanda kesusahan disebabkan tiada pekerjaan, bahkan ada yang dilaporkan membunuh diri kerana dibuang kerja, tetapi ahli-ahli politik yang berkuasa nampaknya tanpa ada perasaan melantak sesuka hati membesarkan perut sendiri dengan mengguna dana GLC setiap hari sesi Parlimen diadakan.
Sebelum ini, baik ketika BN atau PH, amalan seperti ini tidak pernah sama sekali berlaku.
Kenapa sekarang ia berlaku di zaman PN yang diketuai oleh Muhyiddin?
Bukankah Muhyiddin anak seorang ulama?
Inikah juga kerajaan yang dikata nak menjaga dan membela rakyat?
(Shahbudindotcom 06/08/2020)

0

0

votes
Article Rating
Kongsikan artikel ini


BEZA ANTARA MAKAN DENGAN MELANTAK

Ini dinamakan makan…
Makan perlu untuk kita terus hidup, bukan untuk membuncitkan perut.
Makan secara biasa juga boleh dipanggil menjamu selera.
Apabila makan untuk hidup, wajah mereka biasanya nampak tenang saja sambil diiringi senyum sebagai tanda kesyukuran.
Ini pula dipanggil melantak…
Dalam keadaan tertentu ia juga dipanggil mentekedarah.
Orang yang melantak atau mentekedarah macam ini, wajah mereka selalunya akan ternampak lebih gembira kerana ingin menunjuk-nunjuk dengan makanan yang penuh di atas meja.
Senyum mereka akan sampai ke telinga, kerap diiringi dengan menunjukkan tanda bagus, apa lagi kalau makan free dengan guna duit GLC yang membayarnya.
Lebih girang di hati apabila makanan yang sama boleh pula dibungkus untuk dibawa pulang.
Agaknya inilah antara “new normal” yang menjadi kebanggaan PM kita.
(Shahbudindotcom 06/08/2020)

0

0

votes
Article Rating
Kongsikan artikel ini


HISAP VAPE KETIKA SESI PARLIMEN BERLANGSUNG SUATU KESALAHAN SERIUS, H2O WAJIB LEPAS JAWATAN MENTERI

Walaupun Menteri Luar Negeri, Hishammuddin Hussein sudah mengakui kesalahannya serta memohon maaf atas perbuatannya menghisap vape secara curi-curi ketika sesi Parlimen sedang berjalan, ia tetap suatu kesalahan serius dan amat memalukan.
Laporan terbaru menyebut beliau sudah pun dikenakan denda dan akan membayarnya.
Ada beberapa sebab mengapa perbuatannya itu adalah kesalahan yang serius dan memalukan:-
Pertama, Hishammuddin adalah seorang anggota kabinet kerajaan dan perbuataannya itu secara mutlak telah memalukan kerajaan serta Perdana Menteri, Muhyiddin Yassin di mata rakyat.
Kedua, beliau adalah Ahli Parlimen senior dan sepatutnya tahu peraturan serta larangan ketika berada di Dewan Rakyat.
Meminta maaf tidak bererti kesalahannya boleh dimaafkan.
Ketiga, berdasarkan paparan dalam video yang tular di media sosial, beliau jelas melakukannya secara curi-curi dengan cepat-cepat menghisap dan kemudian menyimpannya seperti seseorang yang cuba melepaskan ketagihan di tandas-tandas awam.
Apakah ini bermakna Hishammuddin menganggap Dewan Rakyat yang mulia setaraf dengan tandas awam yang boleh diguna untuk melepaskan ketagihan?
Keempat, kesalahan menghisap vape di dalam Parlimen ketika sessi perbahasan sedang berjalan tidak sama dengan kesalahan seseorang yang ditangkap menghisap vape di kompleks membeli belah, di tandas awam atau di hospital.
Kedudukan Parlimen adalah tempat menggubal undang-undang dan ia mesti dimuliakan sebagaimana kita menghormati undang-undang yang telah diwartakan.
Oleh itu, menghisap vape di dalam Parlimen adalah suatu perbuatan tidak senonoh yang bertentangan dengan kewarasan untuk dilakukan oleh sesiapa pun jua.
Kelima, dalam konteks yang lebih khusus, seseorang Ahli Parlimen adalah juga pemimpin dan Hishammuddin sepatutnya menunjukkan contoh teladan kepada rakyat dalam perlakuannya.
Tetapi, menghisap vape di dalam Parlimen kerana ketagihan adalah contoh paling buruk yang telah ditunjukkan oleh seseorang yang bergelar pemimpin.
Dengan yang demikian, berdasarkan lima sebab di atas, Hishammuddin sebenarnya tidak layak lagi duduk dalam kerajaan sebagai anggota kabinet berikutan kesalahan yang dilakukannya ini.
Tanpa kompromi, beliau wajib meletakkan jawatan dengan segera sebagai Menteri Luar Negeri.
(Shahbudindotcom 06/08/2020)

0

0

votes
Article Rating
Kongsikan artikel ini


SETELAH NAJIB DIHUKUM, LGE DIDAKWA DAN PARTI TUN M BARU DITUBUH, INILAH MASA TERBAIK MUHYIDDIN BUBAR PARLIMEN

Pada jam 4 petang hari ini, Tun Mahathir Mohamad akan mengadakan sidang media mengumumkan parti baru yang bakal menjadi wadah baru perjuangannya.
Beliau difahamkan telah mengambil alih sebuah parti yang telah didaftarkan dan akan menukarnya kepada nama Parti Bersatu Rakyat Malaysia.
Keputusan Tun Mahathir menubuhkan parti baru bersama bekas pemimpin-pemimpin Bersatu yang dipecat adalah berikutan keputusan Mahkamah Tinggi pagi tadi yang membenarkan permohonan Muhyiddin Yassin untuk membatalkan saman bekas Pengerusi Bersatu itu yang mempertikaikan kesahihan pemecatannya.
Dengan keputusan mahkamah itu, bererti peluang untuk Tun Mahathir kembali ke dalam Bersatu sudah tertutup dan menubuhkan parti baru adalah satu-satunya peluang yang ada untuknya meneruskan perjuangan.
Pagi tadi juga, Setiausaha Agung DAP, Lim Guan Eng telah didakwa di Mahkamah Sesyen KL berhubung pertuduhan meminta suapan dalam projek Terowong Dasar Laut di Pulau Pinang.
Pada Isnin dan Selasa depan, Lim akan didakwa lagi di Mahkamah Pulau Pinang.
Pada 28 Julai lalu, bekas Perdana Menteri, Najib Razak telah dihukum bersalah oleh Mahkamah Tinggi KL atas kesalahan pecah amanah, rasuah dan penggubahan wang haram terkait dana SRC International, sebuah anak syarikat 1MDB yang kini sudah dipindahmilik kepada Kementerian Kewangan.
Beliau dihukum 72 tahun penjara dan denda RM210 juta, tetapi oleh kerana hukuman penjara dijalankan serentak, hukumannya hanya menjadi 12 tahun penjara saja.
Walaupun Najib telah merayu terhadap hukuman yang diterimanya, beliau tidak boleh bertanding dalam PRU akan datang sehingga ada keputusan lain daripada Mahkamah Rayuan berhubung sabitannya.
Dengan ketiga-tiga perkara di atas, sekarang adalah peluang terbaik untuk Muhyiddin membubarkan Parlimen bagi diadakan pilihanraya mengejut untuk beliau memperolehi mandat baru sebagai Perdana Menteri.
Muhyiddin wajar membubarkan Parlimen dengan segera sebelum parti Tun Mahathir dapat dilebarkan sayapnya dan berjaya menarik ahli-ahli Bersatu menyertai parti itu.
Sekarang ini pun sudah ramai ahli-ahli Bersatu yang secara terbuka melalui media sosial mengumumkan mereka keluar parti itu untuk menyertai perjuangan Tun Mahathir.
Lagi lama masa dibiarkan berlalu, ia adalah suatu kelebihan untuk Tun Mahathir mengukuhkan parti barunya dan mungkin akhirnya Bersatu akan kurus kering dengan hanya beberapa ribu ahli saja lagi yang tinggal.
Selain itu, dengan membiarkan masa berlaku juga, ia turut membolehkan Tun Mahathir bersama parti barunya bergabung semula dengan PH dan ini tentunya merupakan ancaman kepada Muhyiddin dalam pilihanraya nanti.
Melalui pertuduhan yang belum dibicarakan terhadap Guan Eng pula, Muhyiddin kini boleh menjadikan isu tersebut sebagai modal kempen untuk menarik lagi sokongan rakyat terhadapnya, terutamanya dalam kelompok pengundi Melayu.
Bersama UMNO dan Pas, beliau tidak mustahil mampu mewujudkan gelombang baru orang Melayu untuk menyokongnya, meskipun pertuduhan terhadap Guan Eng ini akan lebih menjauhkan sokongan pengundi bukan Melayu terhadap kerajaan.
Tetapi, bukankah Muhyiddin sendiri lebih berbangga dengan kedudukannya sebagai Melayu berbanding rakyat Malaysia?
Hukuman bersalah yang telah dijatuhkan mahkamah terhadap Najib adalah juga suatu kelebihan kepada Muhyiddin dari segi politik.
Ini bukan saja bererti Najib tidak boleh bertanding jika PRU diadakan sebelum rayuannya didengar di Mahkamah Rayuan, malah merupakan peluang sangat terbuka untuk Muhyiddin menonjolkan dirinya agar diterima sebagai satu-satunya calon Perdana Menteri untuk Muafakat Nasional dan Perikatan Nasional.
Dalam waktu yang sama, hukuman yang diterima Najib itu juga merupakan tekanan kepada Presiden UMNO, Zahid Hamidi yang sedang berdepan kes perbicaraan di mahkamah dengan meletakkan dirinya dalam keadaan tiada pilihan selain menyokong Muhyiddin.
Dalam keadaan kesnya sedang dibicarakan, tentulah mustahil Zahid Hamidi berani menonjolkan dirinya sebagai calon Perdana Menteri.
Muhyiddin pula, selagi Zahid Hamidi menjadi Presiden UMNO dan sedang berdepan perbicaraan mahkamah inilah satu-satunya kelebihqn untuknya dapat bertegas agar parti itu memilih dan menyokongnya lagi sebagai Perdana Menteri.
Jika selepas pemilihan UMNO tahun depan dan orang lagi menjadi Presiden UMNO, kuasa Muhyiddin untuk bertegas dan menekan UMNO sudah tiada lagi.
Makanya, tiada lain selain sekarang merupakan masa terbaik untuk Muhyiddin membubarkan Parlimen agar semua pihak dalam MN dan PN terus menyokongnya sebagai Perdana Menteri untuk berdepan dengan PH dalam pilihanraya mengejut yang akan diadakan.
(Shahbudindotcom 07/08/2020)

0

0

votes
Article Rating
Kongsikan artikel ini


“SEMENTARA KES MUSA AMAN DIGUGURKAN, PENDAKWAAN LGE TIMBUL KEHAIRANAN”

Lim Guan Eng dalam perjalanan politiknya melalui berbagai halangan dan ujian.
Beliau pernah ditahan ISA dalam usia 20-an dan dipenjarakan pada tahun 1997 serta beberapa kali lagi ditahan dalam pelbagai kes.
Saya yakin saudara Lim Guan Eng tabah menghadapi segala bentuk ujian yang dikenakan kepada beliau dalam perjuangan politik yang beliau yakini untuk memertabatkan kedaulatan undang undang dan membina kemakmuran negara.
Pendakwaan terhadap beliau adalah suatu proses biasa dalam perjalanan sistem perundangan.
Tetapi hari ini berlaku sesuatu yang meragukan apabila bekas Ketua Menteri Sabah yang didakwa dengan 46 tuduhan digugurkan kesnya serta merta tanpa dibicarakan.
Ia menimbulkan suatu kehairanan terhadap prinsip The Rules of Law di Malaysia apabila berlaku pendakwaan terpilih.
Semoga generasi akan datang berupaya menyelamatkan Malaysia dan kembali menegakkan kedaulatan undang undang dengan sebaiknya.
Mohamad Sabu
Presiden Amanah
7 Ogos 2020.

0

0

votes
Article Rating
Kongsikan artikel ini


“APAKAH YANG SAYA LALUI INI SUATU BENTUK PILIH KASIH?”

Hati saya sangat pedih dan pilu apabila isteri saya Betty Chew ditahan pihak Suruhanjaya Pencegahan Rasuah Malaysia walaupun dia tidak ada kaitan dengan projek terowong mahupun apa-apa hal kerajaan.
Sedikit lega apabila dia telah dilepaskan daripada tahanan. Bimbang juga jika dia ditahan bermalam di lokap SPRM seperti saya semalam.
Saya terpaksa menukar pakaian ke baju oren lokap SPRM, mengharungi tidur malam beralaskan lantai papan bilik lokap yang sempit (tanpa bantal mahupun tilam), dan tidak bernasib baik seperti Menteri Kewangan sebelum saya yang tidak perlu bermalam walau satu malam pun dalam lokap.
Sama ada ini satu bentuk pilih kasih atau tidak, hanya SPRM yang boleh menjawabnya.
Saya tidak hairan PN cuba menekan saya dengan tuduhan tidak berasas. Ini kerana kerajaan yang tidak dipilih rakyat ini perlu mengukuhkan majoriti tipis mereka di Parlimen.
Tetapi untuk mereka menjadikan isteri saya sebagai sasaran, yang walaupun seorang peguam namun tidak pernah hidup dengan mewah, membuktikan bahawa mereka sanggup menyeksa jiwa tanpa perasaan belas kasihan.
LIM GUAN ENG
Setiausaha Agung DAP.

0

0

votes
Article Rating
Kongsikan artikel ini


TREND KELUAR PARTI JADIKAN BERSATU LEBIH MENGECIL, TERUS JADI MANGSA BULI UMNO

Sebaik saja Tun Mahathir Mohamad mengumumkan akan menubuhkan sebuah parti baru petang semalam, ternampak sudah ramai mula membuat keputusan meninggalkan Bersatu.
Antaranya termasuk beberapa Ahli MPT Pusat seperti A Kadir Jasin dan Tariq Ismail, pimpinan di peringkat bahagian dan mereka yang merupakan pejuang-pejuang asal Bersatu.
Di Selangor, Adun Jeram, Mohd Shaid Rosli bersama ahli-ahli jawatankuasa dan ketua-ketua cawangan Bersatu Kuala Selangor juga mengumumkan keluar Bersatu.
Mereka bertindak meninggalkan Bersatu kerana ingin bersama-sama berjuang dalam parti yang bakal ditubuhkan Tun Mahathir tidak lama lagi.
Majoritinya memberi alasan meninggalkan Bersatu kerana berasakan parti itu sudah tergelincir daripada landasan perjuangan yang sebenar sejak ia bergabung semula dengan UMNO yang telah ditolak rakyat untuk membentuk kerajaan PN.
Lebih mengecewakan mereka ialah kerana Tun Mahathir yang merupakan antara pengasas dan tunjang kekuatan Bersatu turut dipecat oleh Muhyiddin Yassin atas kepentingan untuk mengekalkan kedudukannya sebagai Perdana Menteri.
Berdasarkan trend keluar parti yang mula melanda Bersatu sekarang ini, ia dipercayai akan terus berlaku dengan lebih ramai lagi dipercayai akan berbuat demikian selepas ini.
Lebih-lebih lagi, setelah parti itu wujud nanti dan Tun Mahathir pula mula menjelajah ke seluruh negara memperkenalkan parti tersebut, adalah diyakini lebih ramai akan meninggalkan Bersatu.
Bersatu dan parti yang bakal ditubuhkan oleh Tun Mahathir boleh dikira sebagai kembar siam dari segi kedudukan serta perjuangn dan oleh kerana Bersatu sudah dilihat terpesong perjuangannya, tentulah pilihannya beralih kepada parti baru tersebut.
Selain itu, mereka yang kalah dalam pemilihan Bersatu di peringkat MPT tidak lama lagi akan berpotensi untuk keluar daripada parti itu.
Mereka yang kalah itu tidak akan kekal dalam Bersatu, selain kerana kecewa, mereka juga sedar parti itu mungkin tiada masa depan lagi selepas PRU15 akan datang.
Pihak yang menang dalam pertandingan pun terus bertahan dalam Bersatu hanya semata-mata kerana kedudukan, jawatan dan ada sedikit sebanyal habuan yang masih boleh diperolehi.
Melihat kerakusan UMNO yang ego tidak mahu berkongsi kerusi, rata-rata dalam Bersatu sekarang sedar tentang masa depan kelam parti itu.
Tetapi, dengan jumlah ahli hanya sekitar lebih 100 ribu, apalah daya Bersatu untuk berlawan dengan UMNO dari segi untuk menuntut jumlah kerusi yang lebih tinggi.
Dengan adanya parti baru Tun Mahathir ini dan trend keluar parti berterusan lagi, tidak dapat dielakkan Bersatu akhirnya akan jadi tambah mengecil jumlah keahliannya.
Dalam kedudukan cawangan di sesetengah bahagian tidak lebih daripada jari tangan, akar umbi yang lemah dan tiada petugas yang mantap, ditambah dengan trend keluar parti yang ada sekarang, Bersatu berdepan risiko besar sebenarnya.
Lebih ramai ahli Bersatu dijangka akan terus meninggalkan parti itu, apalagi jika setelah Tun Mahathir turun padang menjelajah ke seluruh negara memperkenalkan parti barunya nanti.
Di samping Bersatu akan terus mengecil dan lemah, keadaan itu dengan sendirinya memberi kelebihan kepada UMNO untuk terus menekan, membuli dan kedekut dalam pembahagian kerusi.
Sudahnya, walaupun Perdana Menteri sekarang adalah Presiden Bersatu, tetapi di mana nasib parti itu selepas PRU15 akan datang nanti?
(Shahbudindotcom 08/08/2020)

0

0

votes
Article Rating
Kongsikan artikel ini


BENARKAH SYARIKAT MILIK KAKI JUDI, TERKAIT RASUAH LOBI TENDER BESAR KDN?

Baru-baru ini seorang penulis blog pro bekas Perdana Menteri, Najib Razak telah menulis mengenai tender bernilai billion ringgit Kementerian Dalam Negeri (KDN) dan mengaitkannya dengan Menteri Dalam Negeri, Hamzah Zainuddin dan bekas menteri kementerian berkenaan, Muhyiddin Yassin yang kini sudah pun menjadi Perdana Menteri.
Tulisan blogger berkenaan boleh dibaca di sini –
https://anotherbrickinwall.blogspot.com/2020/08/is-pms-son-and-ppbm-behind-rm15-billion.html
Dalam artikel tersebut, nama Muhyiddin dipetik secara jelas dan dikaitkan pula dengan ahli keluarga Perdana Menteri di mana sudah menjadi buah mulut pemain industri sejak tender tersebut ditutup pada Ogos tahun lalu.
Tender Sistem Imigresen Bersepadu Nasional atau (NIISE) bernilai lebih satu bilion ringgit itu merupakan tender yang ditawarkan selepas KDN membatalkan kontrak Sistem Kawalan Imigresen Nasional (SKIN) bernilai RM3.5 bilion yang diberikan kepada Prestariang SKIN Sdn Bhd (PSSB).
Tender tersebut dibatalkan semasa zaman Muhyiddin menjadi Menteri Dalam Negeri dan ia belum sempat dianugerahkan kepada mana-mana syarikat kerana kompleksiti dan penilaian teknikal yang agak lebih ketat berbanding semasa zaman kerajaan BN terdahulu dimana ia dilakukan secara rundingan terus atau direct nego.
Selepas hampir setahun dan pelbagai proses penilaian teknikal dijalankan, tender tersebut kini dalam fasa terakhir sebelum ia mendapat lampu hijau daripada KDN.
Bagaimanapun, terdapat khabar angin yang tidak sedap didengar mula diperkatakan di kalangan pemain industri yang meluahkan rasa kurang senang apabila ada syarikat-syarikat yang mempunyai rekod tidak cantik dikatakan sedang berusaha keras menggunakan hubungan politik melobi dengan menabur janji kepada individu tertentu bagi tujuan memenangi tender tersebut.
Individu yang dilobi itu sudah pastinya adalah melibatkan Menteri Dalam Negeri sendiri dan ia telah diperkatakan dengan meluas, termasuk difahamkan melibatkan pemimpin muda sebuah sayap parti politik sebagai perantaranya.
Pemimpin muda yang dijadikan perantara itu difahamkan mempunyai hubungan dengan keluarga Hamzah.
Lebih menarik lagi, syarikat milik seorang kaki judi yang pernah dikaitkan dengan kes rasuah dalam projek e-pasport Republik Guinea menjadi nama yang hangat diperkatakan sedang melobi untuk memenangi tender itu.
Pemilik syarikat tersebut pernah disaman oleh syarikat kasino, Wynn Macau kerana berhutang sebanyak HK$33 million ($4.21 million) yang tidak dibayarnya pada 2017, malah bekas Timbalan Pengarah Urusan syarikat ini juga pernah ditahan Suruhanjaya Pencegahan Rasuah Malaysia (SPRM) pada 2017 kerana penglibatan dalam skandal perniagaan di Republik Guinea.
Carian di internet sudah memadai untuk mengetahui mereka yang dimaksudkan itu.
Persoalannya, adakah Menteri Dalam Negeri akan mengulangi kesilapan sama dalam kes terdahulu yang melibatkan tender bernilai RM3.5 bilion yang diberikan kepada Prestariang SKIN Sdn Bhd (PSSB) secara rundingan terus?
Jika Muhyiddin sebelum ini membatalkan tender tersebut kerana diberikan secara rundingan terus dan mahukan satu sistem yang lebih baik digunapakai, adakah Hamzah yang baharu menerajui Kementerian Dalam Neger mahu melanggar aspirasi Perdana Menteri?
Atau adakah projek secara runding terus ini sebenarnya mahu diguna untuk memperolehi dana politik bagi menghadapi PRU15 akan datang seperti yang didakwa oleh penulis blog Anotherbrickinwall baru-baru ini?
Tahun lepas, blog ini ada menulis artikel berhubung isu tender ini apabila Muhyiddin selaku Menteri Dalam Negeri ketika itu telah mengadakan satu pertandingan golf di mana syarikat-syarikat pembida dijemput sekali untuk menyertainya.
(Shahbudindotcom 09/08/2020)

0

0

votes
Article Rating
Kongsikan artikel ini


KELUARLAH TINGGALKAN BERSATU…..

Bagai air menderu ketika musim hujan melanda, begitulah umpamanya ahli-ahli Bersatu berduyun-duyun waktu ini meninggalkan parti itu.
Daripada pimpinan di peringkat pusat, negeri, bahagian dan cawangan – hampir setiap masa ada saja berita pengumuman mereka yang keluar parti.
Daripada mulanya hanya di Selangor dan Kedah, ia sudah pun mula merebak ke Perak, Johor dan lain-lain negeri.
Untuk hari-hari seterusnya, dipercayai tindakan mereka yang keluar meninggalkan Bersatu ini akan berterusan lagi.
Semua tindakan itu adalah susulan pengumuman Tun Mahathir Mohamad bahawa beliau akan menubuhkan sebuah parti baru untuk meneruskan perjuangan berikutan peluangnya untuk kembali kepada Bersatu sudah tertutup rapat.
Sememangnya Tun Mahathir tidak ada pilihan lain untuk meneruskan perjuangannya selain menubuhkan sebuah parti baru.
Bersatu yang dalam kawalan Muhyiddin Yassin sepenuhnya sekarang bukan saja tidak memerlukan lagi Tun Mahathir, malah telah membawa parti itu lari daripada tujuan asal penubuhannya.
Kerana kuasa, Muhyiddin bukan saja sanggup bekerjasama dengan UMNO yang telah dijatuhkan melalui kuasa rakyat, dengan Bersatu bersama PH antara pemain peranan utamanya, malah beliau juga sanggup memecat Tun Mahathir dan mereka yang tidak lagi sealiran dengannya.
Dengan bersekongkol bersama UMNO, kemudian dibuli oleh parti itu sehingga kerusi untuk ditandinginya pun tidak menentu serta terpaksa mengharapkan ihsan Zahid Hamidi berkaitan dengannya, Bersatu hakikatnya sudah mati masa depannya.
Yang tinggal pada Bersatu hanyalah jasad yang masih berfungsi selagi Muhyiddin ada di kerusi Perdana Menteri.
Melalui parti baru yang bakal diwujudkan oleh Tun Mahathir, inilah sebenarnya wadah perjuangan untuk mengganti Bersatu yang sudah terpesong dan hanya menunggu untuk dikebumi, mungkin sebaik saja PRU15 berakhir nanti.
Untuk itu, selain mereka yang sudah membuat keputusan keluar meninggalkan Bersatu, mereka yang masih dalam parti itu serta kekal menghargai perjuangan Tun Mahathir menumbangkan UMNO, harus juga berbuat demikian dengan segera.
Mereka harus bertanya kepada diri sendiri apakah tujuan menyertai Bersatu sebelum ini?
Apakah kerana ingin bersama Tun Mahathir menyelamatkan negara, menumbangkan kleptokrat UMNO atau disebabkan tertarik hati dengan Muhyiddin?
Dalam hal ini, jangan sesekali dinafikan, barangkali tidak sampai 10 peratus ahli Bersatu menyertai parti itu kerana faktor Muhyiddin.
Rata-ratanya menyertai Bersatu kerana perjuangan yang dibawa oleh Tun Mahathir serta kegigihannya untuk menjatuhkan UMNO yang dibawah kepimpinan Najib Razak telah merosakkan banyak perkara dalam negara ini.
Hari ini, Tun Mahathir kembali berjuang menubuhkan sebuah parti baru setelah Bersatu yang diasaskannya sudah menyeleweng jauh, bahkan Muhyiddin sendiri telah mengkhianati bekas Pengerusi Bersatu itu.
Maka, ahli-ahli Bersatu yang masih ada perasaan terhadap perjuangan Tun Mahathir menjatuhkan UMNO sebelum ini dan kekal menghargainya harus segera keluar daripada parti itu dan beramai-ramailah menyertai parti baru yang bakal ditubuhkannya.
Kekal lagi dalam parti itu bukan saja bererti terus memberi nyawa kepada UMNO menjarah apa-apa yang ada dalam negara ini, malah seperti merelakan diri mereka sendiri menuju ke kuburan bersama Bersatu yang pada hakikatnya lebih mahu dibawa mati oleh Muhyiddin yang sanggup menggadaikan perjuangannya bersama dengan UMNO itu sendiri.
(Shahbudindotcom 09/08/2020)

0

0

votes
Article Rating
Kongsikan artikel ini


“ORANG MELAYU SUDAH KENAL SIAPA UMNO SIAPA PAS”

Tamrin Tun Ghafar
Sabtu – 08/08/2020
( 1 – 36 )
1. “Sejak kalah Pilihanraya Umum ke14 yang lalu UMNO dan PAS mula mengamalkan pendekatan politik ekstrem atau politik keterlaluan – UMNO menggunakan politik perkauman dan PAS pula menggunakan Islam sebagai senjata BAGI MENDAPATKAN SEMULA sokongan orang Melayu.
2. “Saya dan Shafie Apdal digugurkan dari Kabinet dan dipecat sebagai Ahli UMNO oleh Majlis Tertinggi UMNO kerana membangkitkan isu 1MDB.
3. “Berani saya katakan Najib dan dan penyokong – penyokong TELAH MEROMPAK hak rakyat dan Negara sedangkan PAS pula MENYOKONG perompak – perompak tersebut – INI ISLAM APA ?
4. “Orang Melayu tidak boleh ditipu lagi; MEREKA SUDAH KENAL SIAPA UMNO DAN SIAPA PAS”.
5. “PERCAYALAH SAYA TIDAK AKAN SEKALI – KALI BERSAMA UMNO LAGI”.
6. Itu adalah beberapa sedutan ucapan yang diluahkan Muhyiddin bagi menunjukkan KEBENCIAN beliau terhadap UMNO dan PAS tidak lama dulu.
7. Apakah beliau langsung tidak berfikir sebelum mengeluarkan kata – kata tersebut atau setakat seronok – seronok sahaja untuk dendangan umum?
8. Beranikah beliau MENAFIKAN dengan melakukan SUMPAH LAKNAT seperti yang dilakukan oleh Najib di Masjid dan di dalam Mahkamah bahawa segala yang ditulis diatas adalah FITNAH bagi tujuan memburukkan watak ‘WARAK atau ALIM’ beliau?
9. Jika BERSUMPAH LAKNAT itu tidak baik dari sisi Islam , apakah beliau SANGGUP MENYAMAN atau MEMBAWA saya ke Mahkamah bagi membersihkan diri?
10. Saya tidak mahu menyentuh apa yang dilakukannya semasa di Johor selaku Menteri Besar atau isu peribadi yang melibatkan isteri orang sehingga kes tersebut dilaporkan ke Pejabat Agama Islam WP.
11. Sebenarnya perasaan BENCI beliau meluap – luap di dalam dada setelah dimaki hamun, diperlekeh, dihina dan dipijak – pijak oleh UMNO ; beliau dilayani seperti anjing kurap sehingga tiada parti yang mahu terima beliau kecuali Tun Mahathir melalui DEKLARASI RAKYAT yang kemudiannya menubuhkan Parti BERSATU.
12. Sejarah amalan dan sifat semulajadi politik beliau ‘TIKAM BELAKANG’ atau ‘MENGGIGIT TANGAN YANG MEMBERI MAKAN’ bermula apabila beliau berjaya menumbangkan Osman Saad ( Alfatihah ) , Menteri Besar Johor dan Ketua UMNO Bahagian Pagoh sedangkan Osmanlah yang mendidik beliau sehingga diangkat sebagai Ketua Pemuda UMNO Bahagian tersebut.
13. Dendam beliau terhadap Mahathir bermula setelah Mahathir mengajak Perwakilan UMNO MENOLAK mereka yang MEMBELI UNDI atau yang mengamalkan POLITIK WANG; ekoran saranan itu Muhyiddin kalah sebagai calon Naib Presiden UMNO.
14. Kenyataan beliau di Singapura adalah pukulan terakhir atau ‘ the last straw’ yang menyebabkan Abdullah Ahmad Badawi meletak jawatan sebagai Perdana Menteri.
15. Apabila Najib naik menggantikan Abdullah, Muhyiddin naik pangkat sebagai Timbalan Perdana Menteri.
16. Peluang beliau menggantikan Najib sebagai Perdana Menteri ekoran isu 1MDB TERBANTUT apabila beliau dipecat sebagai Timbalan Perdana Menteri dan Ahli UMNO.
17. Kebencian beliau terhadap Tun bertambah lagi apabila Tun tidak melantik beliau sebagai MENTERI KEWANGAN yang diidamkan-idamkannya.
18. Perancangan beliau membalas dendam terhadap Tun akhirnya berjaya apabila MUSUH KETATNYA, UMNO dan PAS dan beberapa Ahli Parlimen lain berjaya MENUMBANGKAN Tun.
19. TANPA SOKONGAN UMNO dan PAS perancangan beliau PASTI TIDAK AKAN KESAMPAIAN; inilah SUMBANGAN BESAR UMNO dan PAS kepada beliau.
20. Cakap – cakap KONONNYA beliau tidak berminat malah telah DIPAKSA mengamblih alih jawatan Perdana Menteri ke 8 itu adalah satu gimik politik atau dalam perkataan lain satu PEMBOHONGAN belaka.
21. Oleh kerana terlalu seronok, tanpa menghiraukan kehadiran beberapa orang Menteri di rumahnya, beliau dengan menggengam tangan ( fist ) dengan BANGGA menyatakan “AT LAST I MANAGED TO BRING HIM DOWN SINGLE HANDEDLY atau AKHIRNYA BERJAYA MENUMBANGKAN TUN MAHATHIR ‘SINGLE HANDEDLY’.
22. Tanpa disedari, beliau mempunyai SPLIT PERSONALITY atau DUA WAJAH YANG BERLAINAN – beliau menampakkan atau mempamerkan wajah ‘SEJUK’ dan ‘ALIM’ bagaikan ‘PIJAK SEMUT TAK MATI’ seorang yang boleh diharap dan dipercayai; bagi mencapai maksud tersebut stesen-stesen TV digalakkan mengulang tayang berkali-kali ‘BACAAN DOA’ beliau.
23. Beliau akan lakukan apa saja termasuk ‘’memancung’ sesiapa yang tidak sebulu atau yang cuba menghalang ‘nafsunya’.
24. PERCAYALAH,!selepas Najib didapati bersalah oleh Mahkamah Tinggi, beliau dan beberapa orang kepercayaannya sedang menunggu giliran Zahid Hamidi dan beberapa pemimpin UMNO lain ke Penjara Sungai Buloh; beliau akan pastikan Mat Hassan TIDAK akan dapat jadi Presiden UMNO dan Perdana Menteri kerana ‘nafsu’ beliau itu.
25. Bagi mengekalkan kedudukan, beliau akan lakukan apa sahaja TERMASUK MENJILAT LUDAH DAN MUNTAHNYA SENDIRI sehingga sanggup MEMBAWA Parti BERSATU dalam Gabungan Muafakat Nasional yang terdiri dari UMNO dan PAS; beliau TIDAK PEDULI dengan janji awalnya yang TIDAK AKAN BERSAMA UMNO dan PAS lagi.
26. Pemimpin – Pemimpin UMNO HARUS BERWASPADA terhadap ‘ULAR KEPALA DUA’ ini.
27. Sesiapa sahaja yang tidak menyokongnya, beliau AKAN cari jalan menjatuh dan menggantikan mereka dengan ‘ORANG SURUHANNYA’.
28. Perkara ini sedang berlaku di Sabah apabila Parti Warisan yang dipimpin oleh Shafie Apdal, Ketua Menteri ENGGAN MENYOKONG beliau.
29. Musa Aman yang TERPAKSA berubat di London dan menggunakan tongkat dan dibebaskan pula dari SEMUA TUDUHAN MAHKAMAH tiba – tiba sihat dan tak perlu bertongkat lagi kini begitu bersemangat apabila MENDAPAT RESTU Muhyiddin.
30. Kehendak Muhyiddin diperkuatkan lagi apabila Hamzah Zainuddin, Menteri Dalam Negeri merangkap Setiausaha Agong BERSATU yang baru dilantik dan Nardin Awang, Setiausaha Politik Muhyiddin mengadap TYT Yang Di Pertua Sabah.
31. Kehadiran kedua – dua orang ‘SURUHAN’ Muhyiddin itu adalah petanda atau bukti jelas hasrat campur tangan beliau dalam Politik dan Pentadbiran Negeri Sabah itu sendiri.
32. Malangnya NIAT JAHAT beliau TIDAK KESAMPIAN apabila TYT Yang Di Pertua Sabah BERSETUJU membubarkan Dewan Negeri dengan memulangkan semula kuasa penentu kepada rakyat Sabah.
33. Yang menjadi tanda tanya bagaimana polis yang di bawah kelolaan Kementerian Dalam Negari dimana Hamzah Menterinya TIDAK MEMBENARKAN rombongan Musa menghadap TYT Yang Di Pertua TIDAK BEBERAPA LAMA selepas itu?
34. Seperti biasa Muhyiddin akan menampilkan imaj ‘SEJUK’ dan ‘ALIM’ nya seolah – olah beliau TIDAK TERLIBAT dengan rancangan jahatnya itu.
35. Kepada mereka yang terlalu TAKSUB atau yang MEMENTINGKAN PANGKAT dan IMBUHAN TANPA MEMPEDULIKAN PERINTAH ALLAH sama ada sebagai Menteri, Timbalan dan Pengerusi – Pengerusi GLC, anda boleh bergembira di dunia ini namun INGATLAH SERUAN ALLAH SWT, anda semua TIDAK BOLEH LARI dari dipersoalkan di Akhirat kelak.
36. BALIKLAH KE PANGKAL JALAN SEBELUM TERLEWAT.
Wassalam
Terima Kasih.

0

0

votes
Article Rating
Kongsikan artikel ini


PENGSANLAH MUHYIDDIN…ASYRAF WAJDI SAHKAN PAS IKUT UMNO TIDAK SERTAI PN

Timbalan Presiden PAS Datuk Tuan Ibrahim Tuan Man bagi pihak PAS nafi mengeluarkan surat menyatakan sokongan untuk mendaftarkan Perikatan Nasional (PN) secara sah mengikut undang-undang, seperti yang diviralkan pihak tertentu di media sosial.
Yang pasti ada pihak yang cuba sedaya upaya untuk mengeruhkan hubungan antara UMNO dan PAS dengan sengaja mengeluarkan dan menyebarkan surat palsu tersebut.
Dalam Mesyuarat Jawatankuasa Induk Muafakat Nasional Khamis lalu, kepimpinan kedua-dua parti UMNO dan PAS sepakat untuk tidak menyertai sebagai komponen kepada PERIKATAN NASIONAL, sekiranya PPBM mahu mendaftarkannya secara rasmi sebagai sebuah parti politik.
Ada juga video tular ucapan calon Ketua Pemuda Armada PPBM yang mendakwa PAS juga sudah bersetuju untuk bertanding atas logo PN yang kononnya bewarna biru gelap, sedangkan PN sehingga sekarangpun belum berdaftar.
Apa-apapun pendirian UMNO jelas TIDAK AKAN MENYERTAI PERIKATAN NASIONAL sebagai komponen parti sekiranya mahu didaftarkan.
DR. ASYRAF WAJDI DUSUKI
Ketua Pemuda UMNO Malaysia
(Dipetik Daripada Laman FB Dr. Asyraf Wajdi Dusuki)

0

0

votes
Article Rating
Kongsikan artikel ini


SEPERTI YANG SUDAH DIRAMALKAN SEBELUM INI

Jawatan pengerusi Bersatu yang sebelum ini disandang Tun Mahathir Mohamad akan dimansuhkan daripada struktur parti, kata Ahli Majlis Pimpinan Tertinggi (MPT) Bersatu, Mohd Redzuan Md Yusof.
Bagi tujuan itu, tambah beliau, Bersatu akan meminda perlembagaannya untuk mengelak berulangnya konflik antara Pengerusi dan Presiden sebagaimana yang berlaku antara Tun Mahathir Mohamad dan Muhyiddin Yassin sebelum ini.
Mohd Redzuan berkata, sepatutnya hanya ada seorang pemimpin tertinggi saja dalam parti itu.
“Ya, Insha-Allah jawatan pengerusi akan ditiadakan sebab kita sudah nampak masalahnya.
“Kapal perlu ada seorang nakhoda saja (there must be one captain in a ship).
“Jawatan itu akan dilupuskan,” tegasnya lagi.
Blog ini dalam artikelnya pada 20 Mei lalu telah menjangkakan perkara itu memang ada dalam pertimbangan Muhyiddin susulan perbalahannya dengan Tun Mahathir sebaik beliau membawa Bersatu menubuhkan kerajaan baru yang berjaya menjadikannya sebagai Perdana Menteri.
Langkah awal ke arah itu dilihat melalui keputusan RoS menerima perletakan jawatan Tun Mahathir dan seterusnya mengiktiraf Muhyiddin sebagai Pemangku Pengerusi merangkap Presiden Bersatu.
Dalam artikel tersebut juga disebut bahawa walaupun Tun Mahathir telah disahkan menang tanpa bertanding sebagai Pengerusi Bersatu bagi penggal 2020-2023, tetapi dipercayai Muhyiddin akan bertindak memecatnya dan seterusnya akan memansuhkan jawatan Pengerusi bagi memastikan beliau dapat menguasai parti itu secara mutlak.
Artikel penuhnya boleh dibaca di sini –
https://shahbudindotcom.net/2020/05/20/muhyiddin-akan-hapus-jawatan-pengerusi-bersatu.html
Yang nyata sekarang ini, semua jangkaan itu akhirnya benar belaka di mana setelah dipecat dan kerana tiada peluang lagi untuk kembali ke dalam Bersatu, Tun Mahathir telah memutuskan untuk menubuhkan sebuah parti baru bagi meneruskan perjuangannya.
(Shahbudindotcom 10/08/2020)

0

0

votes
Article Rating
Kongsikan artikel ini


APAKAH HALANGAN SEBENAR UNTUK PN GUBAL AKTA ANTI LOMPAT PARTI?

1. Adakah Akta Antilompat Parti bercanggah dengan Fasal (1)(c) Perkara 10 Perlembagaan Persekutuan?
Fasal (1)(c) Perkara 10 Perlembagaan Persekutuan menyatakaan bahawa semua warganegara adalah berhak menubuhkan persatuan (all citizens have the right to form associations).
Ini ditafsirkan apabila si polan Ahli Parlimen atau Ahli Dewan Undangan Negeri ADUN yang menang dalam pilihanraya atas tiket Parti Cap Ayam kemudian melompat menjadi ahli Parti Cap Kambing, maka tindakannya itu tidak bersalahan dengan Perlembagaan Persekutuan walaupun Kerajaan Parti Cap Ayam tumbang angkara perbuatan dia melompat parti.
Kes yang selari dengan senario di atas pernah diputuskan oleh Mahkamah Agung ( sekarang dipanggil Mahkamah Persekutuan) dalam satu kes berasal dari Kelantan iaitu Dewan Undangan Negeri Kelantan lawan Nordin Salleh [1992]1 MLJ 697.
Tetapi kes yang disebut di atas berlaku pada tahun 1992 kerana ketika itu tidak ada Akta Antilompat Parti.
2. Bolehkah Akta Antilompat Parti digubal oleh Parlimen Malaysia sekarang?
Jawapannya: Mengapa tidak boleh?
Perkara 10 (1) Perlembagaan Persekutuan menyebut bahawa Perkara 10 Fasal (1) (a), (b), dan (c) tertakluk kepada Fasal (2), (3) dan (4).
Fasal (2) (c) Perkara 10 menyatakan bahawa
Parliament may by law impose on the right conferred by paragraph (c) of Clause (1), such restrictions as it deems necessary or expedient in the interest of the security of the Federation or any part thereof, public order or morality.
Ini boleh ditafsirkan bahawa Perkara 10(1)(c) bukanlah muktamad. Perlembagaan Persekutuan membenarkan Parlimen Malaysia untuk mengenakan sekatan ke atas gejala lompat melompat parti di kalangan ahli-ahli parlimen atau Adun-Adun semacam aksi katak di bawah Fasal (2)(c) untuk digubal satu Akta Antilompat Parti demi kepentingan keselamatan Persekutuan atau mana-mana bahagiannya, ketenteraman awam atau prinsip moral.
Sebuah kerajaan Persekutuan yang sah diberi mandat oleh rakyat dalam Pilihanraya Umum ke-14 pada 9 Mei 2018 tiba-tiba tumbang angkara lompat parti tentu sahaja menjejaskan kepentingan keselamatan negara.
Ketenteraman awam juga terjejas sama. Isu prinsip moral dalam demokrasi berparlimen juga timbul apabila ahli-ahli parlimen yang melompat itu mengkhianati para pengundi yang memilih mereka di dalam pilihanraya.
Jika isu keperlembagaan (constitutionality) ditimbulkan sebagai alasan untuk menghalang penggubalan Akta Antilompat Parti, maka dinasihati supaya Perkara 10(1)(c) hendaklah dibaca sama dengan Fasal 2 (c).
3. Adakah Akta Antilompat Parti memerlukan kelulusan majoriti dua pertiga di Dewan Rakyat?
Jawabnya ialah tidak perlu. Akta Antilompat Parti adalah satu akta biasa yang memerlukan kelulusan majoriti mudah bukannya kelulusan majoriti dua pertiga.
4. Adakah Perlembagaan Persekutuan perlu dipinda terlebih dahulu untuk menggubal Akta Antilompat Parti?
Jawapannya juga tidak perlu. Di dalam Perlembagaan Persekutuan sudah disediakan infrastrukturnya di bawah Fasal (2)(c) Perkara 10 untuk suatu Akta Antilompat Parti digubal.
5. Jadi, apakah halangan sebenarnya penggubalan Akta Antilompat Parti?
Jawapannya ialah kerana tidak ada keazaman politik (political will) di kalangan pemimpin parti politik yang menjadi kerajaan.
Kerajaan Pakatan Harapan (PH) yang sempat berkuasa selama 22 bulan telah gagal menggubal Akta Antilompat Parti.
Kesan dari kegagalan itu kerajaan PH telah menjadi mangsa apabila ditumbangkan oleh perbuatan melompat parti di kalangan ahli parlimen PH yang hilang prinsip moral kerana sanggup mengkhianat mandat rakyat.
6. Adakah kerajaan Perikatan Nasional (PN) yang dipimpin oleh Perdana Menteri Tan Sri Muhyiddin Yassin mempunyai keazaman politik untuk menggubal Akta Antilompat Parti?
Adalah disangsikan kesanggupan kerajaan PN untuk berbuat demikian kerana kerajaan PN itu sendiri ditegakkan atas perbuatan lompat melompat parti.
Hassan Abdul Karim
Ahli Parlimen Pasir Gudang
11 Ogos 2020.

0

0

votes
Article Rating
Kongsikan artikel ini


MENTERI UNDANG2 LOYAR BURUK, LEBIH RELA ISTERI PEMIMPIN PAS TERUS JADI ALAT TARUHAN POLITIK

Di Dewan Rakyat semalam, Menteri di Jabatan Perdana Menteri berkaitan hal ehwal undang-undang, Takiyuddin Hassan menggesa undang-undang anti lompat parti dikuatkuasakan di Pulau Pinang terlebih dahulu jika pembangkang benar-benar mahu perkara yang sama dilaksanakan di peringkat persekutuan.
Katanya, berikutan ada beberapa Adun di Pulau Pinang telah melompat parti dan undang-undang anti lompat juga sudah diluluskan di negeri itu, kerajaan Pulau Pinang harus memaksa mereka mengosongkan kerusi masing-masing.
“Saya mencadangkan agar Pulau Pinang memecat para Adun tersebut dan membawa perkara ini ke mahkamah,” katanya ketika sesi penggulungan titah Yang Dipertuan Agong.
Walaupun berkelulusan undang-undang dan merupakan seorang lawyer, dengan berhujah demikian, Takiyuddin sebenarnya lebih sesuai digelar loyar buruk saja.
Sebagai orang yang berpengetahuan dalam hal undang-undang, beliau seharusnya sedar bahawa undang-undang di peringkat negeri tidak boleh mengatasi undang-undang di persekutuan.
Dalam hal ini, meskipun Pulau Pinang telah meluluskan akta anti lompat parti, undang-undang itu sukar berfungsi selagi undang-undang yang sama tidak dilaksanakan di peringkat pusat.
Jika dilaksanakan pun, Adun-Adun katak itu pasti akan membawanya ke mahkamah dan potensi untuk mereka menang adalah cerah.
Sebab utama Adun-Adun Pulau Pinang berani melompat parti adalah kerana mereka menyedari hakikat tersebut.
Cuba jika undang-undang anti lompat turut berkuatkuasa di pusat, beranikah mereka melompat?
Oleh yang demikian, tindakan kerajaan Pulau Pinang tidak menguatkuasakannya adalah suatu keputusan yang tepat.
Tetapi, dengan meluluskan akta itu, ia dengan jelas menunjukkan kerajaan Pulau Pinang mempunyai iltizam yang tinggi untuk membendung amalan tidak bermoral wakil-wakil rakyat melompat parti.
Seharusnya, kerajaan pusat ada perasaan malu dalam hal ini dengan tidak berlengah lagi memperkenalkan undang-undang anti lompat parti di seluruh negara setelah kerajaan Pulau Pinang meluluskannya.
Baik kerajaan BN, PH atau atau PN sekarang, semuanya enggan melaksanakan undang-undang anti lompat kerana sebagai kerajaan pusat, mereka berasa ada kelebihan untuk mengukuhkan kerajaan tanpa undang-undang anti lompat parti itu.
Sebab itu dahulu Tun Mahathir Mohamad ketika era BN pernah memperkenalkan undang-undang tersebut, namun kemudian menarik baliknya semula lantaran beranggapan suatu kerugian jika terus dikekalkan.
Malangnya, ketika menerajui negara sekali lagi melalui PH, Tun Mahathir sendiri telah dihukum kerana ketiadaan undang-undang anti lompat itu.
Bukankah jika undang-undang anti lompat ada, Tun Mahathir tidak boleh ditumbangkan melalui Langkah Sheraton?
Begitu pun, untuk mengharapkan PN menguatkuasakan undang-undang anti lompat parti, ia memang sesuatu yang mustahil kerana mereka sendiri pun berjaya membina kerajaan melalui amalan lompat parti.
Yang memalukan dalam hal ini adalah jawapan loyar buruk Takiyuddin di mana gesaannya agar Pulau Pinang menguatkuasakan lebih dulu undang-undang tersebut tidak lebih hanya memperlihatkan keinginannya tidak mahu undang-undang anti lompat dilaksanakan di peringkat pusat.
Jawapan loyar buruk itu hanya menunjukkan keinginannya menolak undang-undang anti lompat sehingga sanggup meletakkan dirinya seolah-olah begitu naif berkaitan bidang kuasa undang-undang negeri dan pusat.
Lebih memalukan, ada pula yang memuji dan mengucapkan syabas kepada Takiyuddin atas jawapan loyal buruknya itu.
Mentang-mentanglah satu kem, jawapan loyar buruk pun dapat sanjungan!!
Sebagai pemimpin Pas, Takiyuddin sepatutnya sedar partinya sendiri menolak amalan lompat parti dengan sejak sekian lama menetapkan semua wakil rakyatnya bersumpah baiah dengan tergugur talak terhadap isteri jika berbuat demikian.
Untuk itu, melalui jawatannya sekarang, Takiyuddin sepatutnya memainkan peranan lebih utama untuk menjadilan undang-undang anti lompat parti sebagai kenyataan, sekaligus membebaskan para isteri pemimpin Pas daripada berterusan dijadikan mangsa pertaruhan politik para suami dan Pas tidak perlu lagi mewajibkan sumpah baiah terhadap wakil-wakil rakyatnya.
Namun, dengan berloyar buruk di Parlimen, Takiyuddin terus membuatkan isteri para pemimpin terseksa jika serta kekal diperalatkan.
(Shahbudindotcom 11/08/2020)

0

0

votes
Article Rating
Kongsikan artikel ini


MUHYIDDIN TETAP DAFTAR PN, APAKAH UMNO DAN PAS BENAR2 TAK SERTAINYA?

Sebaik saja Najib Razak dijatuhi hukuman bersalah dalam kes rasuah, pecah amanah dan penggubahan wang haram melibatkan dana SRC International 28 Julai lalu, Presiden UMNO, Ahmad Zahid Hamidi kemudiannya mengumumkan parti itu tidak akan menyertai Perikatan Nasional atau PN secara rasmi.
Sebaliknya, kata beliau, UMNO hanya akan bekerjasama dengan Pas dalam Muafakat Nasional (MN) untuk menghadapi PRU15 akan datang.
Tindakan Zahid Hamidi itu dilihat banyak pihak sebagai tanda kekecewaan UMNO terhadap keputusan mahkamah melibatkan Najib serta kebimbangan dengan nasib dirinya yang juga berdepan lebih 80 kes, termasuk sebahagiannya sedang dalam perbicaraan.
Selepas itu, melalui pengumumam oleh Ketua Pemuda UMNO, Dr. Asyraf Wajdi Dusuki di laman sosialnya dua hari lalu, beliau memaklumkan, Pas turut sepakat dengan UMNO untuk tidak menyertai PN.
Katanya, keputusan bersama UMNO dan Pas itu dibuat dalam mesyuarat Jawatankuasa Induk MN yang dihadiri kepimpinan kedua-dua parti.
Berdasarkan keengganan UMNO dan Pas menyertai PN, realitinya adalah mustahil untuk gabungan itu didaftarkan secara rasmi, meskipun Muhyiddin Yassin diketahui sangat ingin ia menjadi realiti.
Berbanding MN yang mana Bersatu turut dipelawa oleh UMNO dan Pas untuk menyertainya, Muhyiddin sebenarnya lebih selesa mendaftarkan PN dan semua parti yang bersamanya dalam kerajaan sekarang menyertainya sebagai komponen.
Ini kerana hanya melalui PN, beliau akan dianggap sebagai ketua, manakala jika Bersatu diterima sebagai ahli baru dalam MN, parti itu terpaksa berada di bawah UMNO yang lebih besar serta sudah diakui sebagai “abang besarnya”.
Sebab itu, isu penyertaan Bersatu ke dalam MN masih lagi tergantung dan tiada apa-apa perkembangan sehingga kini kerana Muhyiddin difahamkan tidak berapa selesa berada di dalamnya.
Tetapi, perkembangan terbaru memperlihatkan sementara UMNO dan Pas berpegang teguh dengan MN, soal pendaftaran PN sudah pun diuruskan dan ia kini berada di tangan RoS atau Pejabat Pendaftar Pertubuhan untuk menunggu kelulusannya.
Menurut Naib Presiden Bersatu, Abdul Rashid Asari, pendaftaran PN telah dikemukakan kepada RoS pada minggu lalu dan keputusan mengenainya dijangka diketahui dalam masa terdekat ini.
“Permohonan mendaftarkan PN secara sah sudah dihantar kepada ROS minggu lalu.
“Keputusannya dijangka diketahui dalam masa terdekat,” ujarnya ringkas.
Dalam hal ini, oleh kerana Zahid Hamidi telah memaklumkan bahawa UMNO tidak akan menyertai PN dan Jawatankuasa Induk MN turut membuat keputusan bahawa parti itu dan Pas tidak akan bersama dalam gabungan tersebut, adalah jelas usaha mendaftarkan PN adalah semata-mata usaha Muhyiddin bersama Bersatu serta Geng Azmin Ali.
Cuma, apakah pendirian UMNO dan Pas akan terus kekal tidak mahu menyertai PN setelah ia didaftarkan secara sah nanti?
Atau UMNO dan Pas melalui MN, demi untuk kekal memegang jawatan dalam kerajaan, akan menjadi sebahagian komponen PN akhirnya?
Apakah penyertaan MN ke dalam PN juga nantinya mungkin ada kaitan sama dengan tolak ansur dalam kes mahkamah Zahid Hamidi?
(Shahbudindotcom 11/08/2020)

0

0

votes
Article Rating
Kongsikan artikel ini


INIKAH INDIVIDU ISTIMEWA LUAR TERENGGANU YANG PEGANG BERBELAS JAWATAN DALAM GLC NEGERI?

Dua hari lalu, bekas Menteri Besar Terengganu, Ahmad Said mempersoalkan tindakan Kerajaan Terengganu melantik individu tertentu memegang terlalu banyak jawatan penting dalam syarikat milik kerajaan negeri itu.
Beliau berkata, lebih mendukacitakan, individu yang mempunyai rekod tidak baik dan pernah dipecat turut dilantik memegang sehingga 13 jawatan termasuk pengerusi, ahli lembaga pengarah dan penasihat.
“Saya berasa dukacita apabila individu yang tidak mempunyai rekod yang bagus di Kelantan dan pernah dipecat tetapi hari ini mendapat gaji RM800,000 setahun iaitu kira-kira RM67,000 sebulan dengan dilantik menjadi pengerusi di sebuah syarikat, 11 pengarah dan turut menjadi penasihat.
“Seorang warga England pula dilantik menjadi pengerusi di enam buah syarikat dan pengarah di enam buah syarikat dengan gaji keseluruhan RM650,000 setahun.
“Itu masalahnya, sampai berbelas-belas bagai (jawatan). Tiada orang lainkah sehingga seorang pegang terlalu banyak syarikat.
“Hebat sangatkah dia? Mampukah tumpu kepada syarikat?
“Takkan tiada anak Terengganu yang berkemampuan,” katanya yang juga Adun Kijal ketika ditemui selepas Mesyuarat Kedua Penggal Ketiga Dewan Undangan Negeri (DUN) ke-14 di Wisma Darul Iman di sini hari ini.
Mengulas lanjut, Ahmad berkata, amalan melantik seorang individu memegang terlalu banyak syarikat tidak pernah dibuat semasa zaman pemerintahan Barisan Nasional (BN) di Terengganu sebelum ini.
Menurutnya, paling banyak seorang individu dilantik memegang tiga jawatan dalam syarikat milik kerajaan negeri.
Terdahulu, semasa sesi perbahasan, Ahmad menegur pengurusan tadbir korporat kerajaan negeri kerana hampir kesemua lantikan lembaga pengarah melibatkan orang politik.
“Justeru, saya harap ia dapat diperbetulkan dari semasa ke semasa,” katanya.
Persoalannya, siapa individu yang dimaksudkan Ahmad Said itu?
Sebagaimana tersebar luas di media sosial, apakah mereka ini individu istimewa yang dimaksudkan beliau itu
?(Shahbudindotcom 12/08/2020)

0

0

votes
Article Rating
Kongsikan artikel ini


SETIAKAWAN NAJIB DAN ZAID

Bekas Menteri di Jabatan Perdana Menteri, Zaid Ibrahim baru-baru ini telah menjalani pembedahan lutut di sebuah pusat perubatan swasta di ibu kota.
Pembedahan itu adalah berikutan kesakitan di bahagian lutut yang dideritanya sejak sekian lama.
Akibat sakit lutut itu, pergerakan dan aktivitinya banyak terjejas sejak kebelakangan ini.
Ramai yang datang menziarahi bekas Ahli Parlimen Kota Bharu itu sebaik mereka mengetahui beliau sedang dirawat di hospital.
Tetapi, apa yang membuatkan Zaid berasa terharu ialah berikutan kesudian dan kesediaan bekas Perdana Menteri, Najib Razak meluangkan masa melawatnya sebaik diketahuinya bekas Pengerusi DAP Kelantan itu berada di hospital dan baru selesai menjalani pembedahan.
Najib meluangkan masa kira-kira setengah jam untuk bertanya khabar tentang keadaan lutut Zaid yang baru dibedah, di samping turut berbual hal-hal lain seperti politik dan perkembangan semasa dalam negara.
Pada 28 Julai lalu, Najib dijatuhi hukuman penjara 12 tahun dan denda RM210 juta oleh Mahkamah Tinggi berkaitan kes dana SRC International, sebuah anak syarikat 1MDB yang kini telah dipindahmilik ke Kementerian Kewangan.
Walaupun berbeza pendirian politik sebelum ini, bagi Zaid, Najib seorang yang lebih menghargai hubungan setiakawan memandangkan mereka saling mengenali sewaktu dalam UMNO, bahkan pernah berada bersama-sama dalam kabinet ketika era Tun Abdullah Badawi menjadi Perdana Menteri.
Ketika itu, Najib adalah Timbalan Perdana Menteri manakala Zaid merupakan Menteri di Jabatan Perdana Menteri yang bertanggungjawab dalam hal ehwal undang-undang.
“Saya terharu dengan kesudian Najib menziarahi saya.
“Beliau seorang yang baik hati dan begitu menghargai hubungan setiakawan,” kata Zaid yang dijangka akan berehat selama dua bulan akibat pembedahan lutut itu.
Selepas ini, harapan Zaid, keadaan lututnya pulih seperti sediakala dan beliau boleh kembali aktif dalam beberapa aktiviti yang diminatinya, antaranya bermain golf dan memenuhi undangan-undangan politik.
Zaid kini sudah keluar DAP serta melepaskan semua jawatannya dalam parti itu.
(Shahbudindotcom 12/08/2020)

0

0

votes
Article Rating
Kongsikan artikel ini


BERSATU, PARTI YANG TIADA LAGI MASA DEPAN

Sekurang-kurangnya dua perkara sedang menggugat kedudukan Bersatu ketika ini.
Pertama, kewujudan parti baru pimpinan Tun Mahathir Mohamad.
Kedua, keengganan UMNO menyertai Perikatan Nasional atau PN, jauh sekali untuk parti yang kalah pilihanraya itu mahu berkongsi kerusi dengan Bersatu.
Kedua-dua gugatan itu secara langsung dan tidak langsung turut sama menggugat kedudukan Perdana Menteri, Muhyiddin Yassin.
Sejak Tun Mahathir mengumumkan akan menubuhkan sebuah parti baru dan semalam ia sudah diumumkan dengan nama Parti Pejuang Tanah Air atau Pejuang, sudah ramai mereka daripada Bersatu menyertai parti itu.
Selain ada yang menyertainya atas nama individu, ramai juga yang keluar bersama pimpinan di sesebuah bahagian yang sekaligus menyebabkan bahagian Bersatu itu lumpuh atau terbubar.
Keadaan ini dijangka akan berterusan, apa lagi jika setelah Tun Mahathir menjelajah ke seluruh negara selepas ini untuk memperkenalkan parti barunya itu.
Faktor lain yang menyebabkan ramai meninggalkan Bersatu adalah kerana merasakan parti itu sudah tersasar hala tuju perjuangannya sejak ia bergabung dengan UMNO dan Pas untuk menubuhkan kerajaan PN.
Penggabungan dengan UMNO khususnya, menjadikan perjuangan Bersatu untuk melawan rasuah dan kleptokrasi selama ini, terutama dalam isu 1MDB jadi tersimpan di dalam almari berikutan kedua-duanya sudah saling bergandingan atas kepentingan diri masing-masing.
Dengan itu, mereka yang ingin terus berjuang dengan kemurnian hati tentu saja lebih selesa memilih meninggalkan Bersatu daripada terus kekal di dalamnya, kecuali golongan pencari projek dan penagih kedudukan dalam kerajaan.
Mahu tidak mahu, dengan trend keluar Bersatu yang melanda sekarang ini, parti itu dipercayai akan terus mengecil dan tiada lagi tarikan untuk disertai.
Sementara setiap hari kita dengar di saja sini mereka yang keluar parti, adakah kita dengar penyertaan baru orang-orang biasa masuk Bersatu?
Yang kedua, berikutan UMNO enggan menyertai PN dan Pas juga disahkan oleh Ketua Pemuda UMNO, Dr. Asyraf Wajdi Dusuki turut mengikut jejak yang sama, apa nasib Bersatu selepas ini?
Dalam piihanraya akan datang, dalam soal pembahagian kerusi misalnya, tanpa berkawan dengan UMNO dan Pas, di mana Bersatu mahu bertanding?
Kalau bertanding pula, tanpa sokongan dan bantuan jentera UMNO serta Pas, berapa kerusi yang Bersatu boleh menang?
Dalam hal ini, selain enggan menyertai PN, harapan sebenar UMNO ialah agar Bersatu setuju menyertai MN sebagai ahli baru.
Dengan Bersatu berada di dalam MN, UMNO sebagai “abang besar” dalam gabungan itu dapat mengawal keadaan dan mampu bersuara lebih tinggi dari segi pembahagian kerusi.
UMNO dikatakan hanya sedia memberi ruang kepada Bersatu paling sebanyak 13 kerusi saja iaitu jumlah kerusi yang dimenanginya parti itu bersama PH dalam PRU14 lalu.
UMNO sama sekali enggan bekerjasama dengan Kumpulan Azmin Ali, manakala kerusi yang dimenangi oleh Kumpulan Hamzah Zainuddin yang kini berada di dalam Bersatu, semuanya mahu diambil balik oleh parti itu.
Sebagai parti yang Presidennya menjadi Perdana Menteri, diberi laluan hanya bertanding 13 kerusi adalah sesuatu yang mengaibkan bagi Bersatu.
Itu pun, daripada 13 kerusi tersebut, dengan kedudukan Bersatu tiada akar umbi dan jumlah cawangan yang sedikit, tentu saja mustahil untuk memenangi kesemuanya.
Dalam erti kata yang lain, bekerjasamanya UMNO dengan Bersatu bukan untuk mereka menghidupkan parti itu, tetap lebih bertujuan untuk “membunuhnya”.
Oleh kerana sudah biasa berkuasa selama lebih 60 tahun, UMNO sebetulnya mahu merampas kembali kerusi Perdana Menteri itu buat mereka.
Kalau tidak bersama dengan UMNO dan Pas pula, ke mana lagi Bersatu mahu pergi?
Makna kata, dalam apa keadaan sekali pun, Bersatu ketika ini sedang berada di tepi gaung yang bahaya dan selepas PRU15 akan datang, ia mungkin hanya tinggal nama saja lagi.
Bersatu, walaupun ketika ini dilihat sebagai tunjang kerajaan PN, ia adalah parti yang tiada masa depan lagi selepas ini, sebaliknya cahaya di hujung terowong lebih cerah buat UMNO, meski pada hakikatnya Bersatulah yang menyelamatkan UMNO yang telah tersungkur kalah dalam PRU lalu.
(Shahbudindotcom 13/08/2020)

0

0

votes
Article Rating
Kongsikan artikel ini


AZMIN DI MEDIA – IKON MITI ATAU IKON SANDAKAN?

Menteri Perdagangan Antarabangsa dan Industri, Azmin Ali memberitahu Dewan Rakyat mengenai sembilan pencapaiannya sejak memegang jawatan itu pada Mac lalu.
Salah satu pencapaian itu berbunyi: “Menjadi ikon MITI di kalangan media”.
Pencapaian tersebut disenaraikan dalam jawapan bertulis kepada Anggota Parlimen Kluang, Wong Shu Qi, yang bertanya mengenai prestasi Azmin selama dua tahun menjadi Menteri Hal Ehwal Ekonomi dan 100 hari setelah mengambil alih portfolio barunya di MITI.
Benarkah Azmin menjadi ikon MITI di kalangan media?
Atau beliau lebih popular di kalangan media dengan isu “video Haziq” di Sandakan?
Ikon MITI atau Ikon Sandakan?
(Shahbudindotcom 14/08/2020)

0

0

votes
Article Rating
Kongsikan artikel ini


AKHIRNYA HADI SEDAR PN TIADA MANDAT RAKYAT….

PAS kelihatan begitu bersemangat untuk menghadapi pilihanraya umum (PRU) sekali gus mendapatkan mandat daripada rakyat untuk menjadi kerajaan.
Ketika ini kata Presidennya, Abdul Hadi Awang, kerajaan Perikatan Nasional dibentuk hanya dengan “mandat daripada wakil rakyat”.
Abdul Hadi berkata mandat berkenaan perlu diperolehi daripada rakyat untuk diberikan kepada Muhyiddin Yassin sebagai Perdana Menteri kerajaan Perikatan Nasional (PN).
“Kita bersedia (hadapi PRU) pada bila-bila masa. Perlu mendapat mandat secara langsung daripada rakyat.
“Sekarang ini kita dapat mandat daripada wakil rakyat saja ,” katanya.
Sebagaimana fakta yang bukan lagi rahsia, PN dibentuk melalui pakatan sejumlah pemimpin kanan PKR dan Bersatu kumpulan Muhyiddin untuk bekerjasama dengan Muafakat Nasional – yang dianggotai UMNO dan PAS – serta BN pada hujung Feb lalu.
Kecuali Bersatu, semua parti yang membentuk PN gagal mendapat mandat daripada rakyat dalam PRU ke-14 yang diadakan pada Mei 2018.
Kenapa baru sekarang Hadi Awang sedar PN tiada mandat secara langsung daripada rakyat?
Kalau begitu, bagaimana beliau tiada perasaan mahu pegang jawatan duta bertaraf menteri daripada sebuah kerajaan yang tiada mandat rakyat?
Tak mahukah lepaskan jawatan bergaji puluh-puluh ribu itu?
(Shahbudindotcom 15/08/2020)

0

0

votes
Article Rating
Kongsikan artikel ini


UMNO MULA BERLAGAK, BELUM APA2 SUDAH NAK BULI BERSATU MELALUI MN

Wakil Pemuda Bersatu (Armada) diperlakukan dengan layanan yang kurang menyenangkan pada majlis pelancaran jentera Pemuda BN untuk pilihanraya kecil Slim, tengah hari tadi.
Hadirin yang terdiri daripada penyokong BN menyorak “boo” apabila Presiden UMNO, Ahmad Zahid Hamidi menyebut parti itu yang sekarang berhasrat secara rasmi menyertai Muafakat Nasional, gabungan parti itu dan PAS.
Menambah layanan memalukan itu, apabila Zahid memberitahu Armada supaya membuktikan keupayaannya pada PRK ini.
“Pada PRK Chini dan Slim, ada Armada Bersatu (hadirin bersorak boo).
“Di Slim, buktikan bahawa mereka jujur dan ikhlas bersama kita,” katanya lagi.
Kata Zahid Hamidi, walaupun UMNO menyokong Perdana Menteri Muhyiddin Yassin dan PN tetapi menegaskan perlunya Bersatu menunjukkan keihlasannya.
Seterusnya, Zahid Hamidi mengingatkan Bersatu sekiranya parti itu gagal menarik 6,000 undi kepada BN pada PRK Slim, maka BN patut menyoal nilai kerjasamanya dengan Bersatu.
“Kalau tidak dapat 8,000 atau 6,000 undi, kita harus tanya, apa nilai perkongsian politik dengan mereka ini.
“Betul kita ada dalam kerajaan, tapi jangan jadikan kita sebagai melukut di tepi gantang.
“Kalau mahu berkongsi, berkongsikah dengan perkongsian benar. Kita tidak mahu ada agenda di sebalik tabir dan UMNO diguna sebagai batu loncatan.
“Jangan main-main dengan BN dan MN. Bila telah nampak cahaya di hujung terowong makin terang, saya tidak mahu mana-mana pihak, masih hidup atau masih mati, terhegeh-hegeh mahu bersama BN,” katanya.
Wowww….berlagaknya Presiden UMNO?
Belum apa-apa dan belum pun Bersatu menyertai MN, beliau sudah memberi arahan serta syarat macam-macam kepada jentera parti itu.
Ini baru PRK, bagaimana agaknya dalam PRU nanti?
Bagaimana pula dalam soal pembahagian kerusi?
Adakah dengan sikap seperti ini menunjukkan Zahid Hamidi sedia berbahagi kerusi dengan Bersatu?
Adakah Zahid Hamidi merasakan jika setelah Bersatu berada dalam MN nanti, Muhyiddin yang merupakan Perdana Menteri masih berada di bawah telunjuknya dan beliau boleh bertindak seperti membuli Bersatu?
Sekarang mungkin beliau dianggap ketua dalam MN, tetapi adakah setelah ada Bersatu, kedudukan itu akan terus kekal?
(Shahbudindotcom 15/08/2020)

0

0

votes
Article Rating
Kongsikan artikel ini


ADAKAH BERSATU HANYA DILIHAT IKHLAS MENYERTAI MN JIKA MUHYIDDIN SEGERA MELANTIK ZAHID HAMIDI SEBAGAI TPM?

Pengumuman Muhyiddin Yassin bahawa Bersatu bersetuju menyertai Muafakat Nasional ternyata mengundang lebih banyak persoalan tentang keikhlasan berbanding keselesaan, khususnya buat UMNO.
Meskipun ternampak mengalu-alukan hasrat itu, tetapi beberapa pemimpin UMNO secara terbuka membangkitkan soal keikhlasan Bersatu untuk bersama di dalam MN.
Presiden UMNO, Zahid Hamidi berharap Bersatu dapat menunjukkan keikhlasan untuk bersama MN dengan tidak ada agenda lain di sebalik tabir berbuat demikian.
“Kalau mahu berkongsi, berkongsikah dengan perkongsian sebenar. Kita tidak mahu ada agenda di sebalik tabir dan UMNO diguna sebagai batu loncatan.
“Jangan main-main dengan BN dan MN. Bila telah nampak cahaya di hujung terowong makin terang, saya tidak mahu mana-mana pihak, masih hidup atau masih mati, terhegeh-hegeh mahu bersama BN,” katanya.
Naib Presiden UMNO, Khaled Nordin juga membangkitkan soal keiklasan Bersatu.
Kata bekas Menteri Besar Johor itu, Bersatu boleh menyertai MN, tetapi kemasukannya ke dalam gabungan itu janganlah pula digunakan untuk mendesak UMNO menyertai PN.
“Menjadi sebahagian MN sangat berbeza dengan menjadi sebahagian daripada PN,” ujar beliau.
Pemimpin veteran UMNO, Shahrir Samad turut membangkitkan beberapa persoalan antara yang tersurat dan tersirat di sebalik pengumuman Muhyiddin yang mengesahkan Bersatu akan menyertai MN tidak lama lagi.
Ia dengan jelas bahawa Shahrir juga ada keraguan terhadap keikhlasan hasrat Muhyiddin itu.
Namun, beliau mengingatkan Muhyiddin – “Demikian, PN sebagai suatu “Grand Coalition” bukanlah menepati kehendak akar umbi UMNO dan BN. PN adalah setakat hayat Parlimen ke-14. Pada PRU15 sudah tidak ada PN tapi adanya permuafakatan politik berasas kepada Piagam Muafakat Nasional.”
Dalam pengumumannya semalam, Muhyiddin berkata, menyertai MN adalah pilihan terbaik buat Bersatu.
Majlis Pimpinan Tertinggi Bersatu telah bersetuju untuk menyertai MN yang mendokong PN sebagai gabungan besar atau the grand coalition.
“InsyaAllah, penyertaan Bersatu dalam Muafakat Nasional akan dimuktamadkan dalam masa terdekat,” kata Muhyiddin.
Begitu pun, sementara kemasukan Bersatu dialu-alukan, majoriti dalam UMNO juga membangkitkan keikhlasan Bersatu bersama dengan MN.
Bukan saja Zahid Hamidi, Khaled dan Shahrir yang ada perasaan demikian, malah dipercayai sebahagian besar pemimpin dan ahli UMNO juga berperasaan yang sama.
Ini kerana sebagaimana yang diketahui umum, Bersatu ketika ini berada dalam kedudukan yang sangat lemah dan berpecah, berbeza dengan UMNO yang telah pulih serta bangkit semula selepas kekalahan dalam PRU14 lalu.
Sekarang ini, masih adanya sokongan ahli kepada Bersatu dan Muhyiddin hanyalah semata-mata kerana parti itu berada dalam kerajaan dan Muhyiddin masih lagi Perdana Menteri.
Jika tiada semua itu, mungkin boleh dikira dengan jari mereka yang sanggup terus berjuang dalam Bersatu?
Lantaran itu, tindakan UMNO menuntut keikhlasan daripada Bersatu, sedikit sebanyak memang ada asasnya.
Cuma, bagaimana untuk mengukur dan menilai keikhlasan Bersatu itu?
Adakah Bersatu akan dilihat 100 peratus ikhlas untuk bersama MN jika Muhyiddin segera melantik Presiden UMNO, Zahid Hamidi sebagai Timbalan Perdana Menteri dan kemudian menggugurkan semua kes mahkamahnya?
Tetapi sebelum itu, ketika Zahid Hamidi mengumumkan UMNO tidak akan menyertai PN di mana keputusan itu diambil hanya dua hari selepas Najib Razak dijatuhi hukuman bersalah oleh mahkamah dan kemudian memaklumkan Bersatu dipelawa menyertai MN, adakah ia sesuatu yang benar-benar ikhlas?
(Shahbudindotcom 16/08/2020)

0

0

votes
Article Rating
Kongsikan artikel ini